Dua Maharaja Teragung Dinasti Qing

Zaman pemerintahan Kangxi (1661-1722) dan cucunya iaitu Qianlong (1735-1796) merupakan zaman yang di kenali sebagai Era Kemakmuran China dengan kestabilan politik dalaman (selepas Revolusi Tiga Wilayah), kekayaan ekonomi, kemuncak kekuasaan negara, ketenteraan yang hebat, serta kebudayaan dan kesusasteraan Cina.

MAHARAJA KANGXI (1661-1722)

Maharaja Kangxi, nama peribadi Xuanye lahir pada 4 Mei 1654 di Kota Larangan merupakan maharaja keempat Dinasti Qing yang memerintah selama 61 tahun, merupakan maharaja yang paling lama memerintah dalam sejarah China yang memerintah secara rasmi (cucunya Maharaja Qianlong merupakan pemerintahan paling lama secara tidak rasmi).

Beliau di akui sebagai maharaja teragung Dinasti Qing apabila zaman pemerintahannya berjaya menyelamatkan Qing daripada jatuh ke tangan puak pemberontak orang Han yang melancarkan revolusi gergasi iaitu Revolusi Tiga Wilayah, menghapuskan saki baki penyokong Ming iaitu Kerajaan Dongning di Taiwan, menumpaskan pemberontakan Mongol di utara China, mengalahkan Empayar Tsar Rusia dalam Pengepungan Albazin di Sungai Amur, dan mengembangkan saiz empayar.

Merupakan anak ketiga Shunzhi hasil perkahwinan dengan Maharani Xiaokang, Xuanye menaiki takhta kerajaan ketika berumur 8 tahun selepas kematian ayahandanya iaitu Maharaja Shunzhi dan menukar nama Maharaja Kangxi yang bermaksud “kedamaian harmoni”. Walaupun baginda merupakan maharaja tetapi kuasa sebenar bukan berada di tangan baginda, sebaliknya berada di tangan penguasa wilayah atau Regent, dan neneknya iaitu Maharani Xiaozhuang.

Empat orang penguasa wilayah iaitu Sonin, Suksaha, Ebilun, dan Oboi yang berperanan dalam menentukan hala tuju kerajaan sewaktu Maharaja Kangxi masih kanak-kanak. Ketika itu maharaja hanya sekadar nama sahaja tetapi tidak berkuasa dalam menguruskan hal ehwal negara. Menjelang tahun 1669 ketika maharaja berumur 15 tahun, baginda mula menunjukkan sifatnya yang sebenar sebagai seorang maharaja apabila bertindak menangkap Oboi dan Ebilun yang di lihat semakin berkuasa setelah kematian Sonin dan Suksaha. Baginda mula mengetuai semua hal ehwal negara dan menngukuhkan kuasanya sebagai maharaja China yang sebenar.

Baginda memperkenalkan sistem yang dikenali sebagai Sistem Peringatan Istana yang bertujuan untuk memperkukuhkan kuasa politiknya sebagai maharaja tanpa ada ancaman dari mana-mana pihak. Baginda akan melantik pegawai yang dipercayai dalam urusan sistem tersebut tanpa dapat di hidu mana-mana pihak.

Pencapaian ketenteraan terbesar ketika pemerintahan Maharaja Kangxi ialah menumpaskan pemberontakan Revolusi Tiga Wilayah pimpinan tiga orang gabenor wilayah Qing yang berbangsa Cina iaitu Wu Sangui, Shang Zhixin, dan Geng Jingzhong, serta bantuan ketenteraan daripada Kerajaan Dongning di Taiwan. Pemberontakan bermula pada akhir tahun 1673.

Pada peringkat awal, puak pemberontak berjaya menguasai seluruh selatan China dengan kekuatan ketenteraan seramai 650,000 yang melebihi jumlah tentera Dinasti Qing. Dinasti Qing yang semakin terdesak terpaksa mengerah secara paksaan orang-orang Han untuk menjadi tentera Qing di bawah sayap tentera Green Standard Army, hasilnya Qing berjaya membina kekuatan tentera seramai 900,000. Walaupun berlaku peperangan sengit dengan pemberontak, akhirnya pasukan Qing berjaya mengalahkan pemberontak dan menumbangkan Dinasti Zhou yang di asaskan oleh Wu Sangui dengan menakluk kota Kunming pada tahun 1681.

Kemudian Dinasti Qing mara ke arah Taiwan yang merupakan tempat saki baki penyokong Ming yang masih ada yang menubuhkan Kerajaan Dongning, dan berjaya menakluk pada tahun 1683.

Dinasti Qing pimpinan Maharaja Kangxi juga berhadapan dengan ancaman bangsa Mongol di utara China. Bangsa Mongol yang terdiri daripada pelbagai puak membentuk beberapa kerajaan-kerajaan kecil yang ada sebahagiannya menjadi naungan kepada Qing dan ada yang tidak. Pada tahun 1675, bangsa Mongol dari puak Chahar pimpinan Abunai bertindak menyertai Revolusi Tiga Wilayah menentang kerajaan Qing kerana enggan menjadi negeri naungan kepada Qing tetapi berjaya di tumpaskan kerajaan Qing dan hampir semua puak Chahar di bunuh beramai-ramai.

Kemudian, pada tahun 1687, bangsa Mongol puak Dzungar pimpinan Galdan Boshugtu Khan bertindak menyerang Mongol puak Khalka yang merupakan negeri naungan Qing akibat berlaku beberapa salah faham antara kerajaan kecil tersebut. Qing bertindak balas dengan menyerang kerajaan Mongol Dzungaria dan berlakunya Perang Qing-Dzungaria Pertama yang berlangsung antara tahun 1687-1697 di menangi oleh Qing yang turut mengorbankan Galdan Boshugtu Khan. Pada tahun 1717, Dzungar menyerang dan menakluk Tibet, dan pada tahun 1720, Maharaja Kangxi menghantar tenteranya menakluk Tibet daripada puak Mongol Dzungar dan berjaya menawannya dalam perang yang di kenali sebagai Perang Qing-Dzungaria Kedua. Dengan itu, Tibet jatuh ke tangan Qing dan kekal di jajah Qing hingga tahun 1912.

Pada tahun 1673, Maharaja Kangxi berperanan dalam menyelesaikan kemelut perang Vietnam antara Dinasti Trinh dengan Dinasti Nguyen. Hasil usaha Kangxi, mereka berjaya mencapai genjatan senjata yang berlangsung selama 101 tahun sehingga 1774.

Maharaja Kangxi juga terlibat dengan konflik sempadan di utara China yang melibatkan Empayar Tsar Rusia. Dalam Pertempuran Albazin 1681-1686, pasukan Qing berjaya menghancurkan Tsar Rusia, dan berjaya menguasai wilayah tersebut.

Ekonomi China ketika pemerintahan Maharaja Kangxi semakin berkembang akibat pertambahan penduduk yang di manfaatkan melalui kutipan cukai. Hasil pertanian juga semakin bertambah selepas politik negara kembali stabil selepas tahun 1680’an.

Pemerintahan Maharaja Kangxi memperlihatkan campuran budaya rakyat Cina melalui fahaman Confusius dengan budaya Manchu. Baginda menitik beratkan pembelajaran Confusius dengan mengekalkan peperiksaan imperial setiap tiga tahun sekali. Baginda telah menulis sendiri sejarah Dinasti Qing dan memperkenalkan Kamus Kangxi yang mempunyai lebih 40,000 karakter. Pada tahun 1705, atas arahan baginda, syair-syair zaman Dinasti Tang yang mengandungi kira-kira 49,000 lirik berjaya di terbitkan yang di kenali sebagai Quan Tangshi.

Baginda turut mempunyai hubungan baik dengan Barat dalam usaha mengeksport teknologi Barat dan ilmu pengetahuan ke negara China terutamanya bidang astronomi. Peta pertama dari lukisan orang Barat berjaya di hasilkan. Baginda juga menjadi maharaja China pertama yang bermain alat muzik Barat.

Pada peringkat awal, hubungan maharaja dengan mubaligh Kristian juga berlangsung dengan baik apabila maharaja membenarkan mubaligh Kristian menyampaikan agama mereka ke negara China dan turut di beri perlindungan. Tetapi di sebabkan perbezaan budaya dan larangan serta kutukan sesetengah mubaligh Kristian terhadap upacara tradisi Cina yang bercanggah dengan ajaran Kristian menyebabkan Maharaja Kangxi melarang misi Kristian di China.

Hubungan Qing dengan Islam pada asalnya berlaku ketegangan akibat daripada pemberontakan umat Islam di wilayah Gansu pimpinan Milayin dan Ding Guodong yang taat setia kepada Dinasti Ming. Pemberontakan yang berlaku ketika zaman pemerintahan ayahandanya iaitu Maharaja Shunzhi meninggalkan permusuhan dan rasa curiga Qing terhadap umat Islam terutamanya etnik Cina Hui. Selepas pemerintahan Maharaja Kangxi, baginda lebih bersifat toleransi terhadap semua penganut agama termasuk umat Islam. Akhirnya ulama Islam berjaya menghasilkan satu badan sastera yang di namakan “Han Kitab” sebagai panduan kepada muslim yang turut di hormati dan di kagumi oleh Maharaja Kangxi.

MAHARAJA QIANLONG (1735-1796)

Maharaja Qianlong dilahirkan pada 25 September 1711 merupakan maharaja Dinasti Qing yang ke enam dengan nama asalnya ialah Hongli. Baginda merupakan anak kepada Maharaja Yongzhen dan cucu kepada Maharaja Kangxi. Baginda memerintah secara rasmi dari 18 Oktober 1735 hingga 9 Februari 1796 selepas baginda bersara daripada menjadi maharaja akibat sakit tua. Walaupun telah bersara tetapi baginda tetap memegang kuasa tertinggi kerajaan sebagai Maharaja Emeretus sehingga kemangkatan baginda pada tahun 1799. Dengan itu menjadikan baginda sebagai maharaja paling lama memerintah dengan berkuasa mutlak dalam sejarah negara China iaitu selama hampir 64 tahun!.

Semasa pemerintahan baginda secara rasmi selama 60 tahun, empayar Dinasti Qing mencapai kemuncak kekuasan dan kemakmuran dengan saiz empayar yang luas serta kestabilan politik dalam negara. Sebagai ketua tentera, baginda turut menyertai kempen-kempen ketenteraan bagi meluaskan empayar dalam siri 10 Kempen Besar Qing.

Tetapi di akhir pemerintahan baginda menyaksikan negara China mengalami kemerosotan akibat pertambahan penduduk yang pesat akibat kestabilan politik yang memberi kesan kepada bekalan makanan, rasuah semakin berleluasa, dan berlaku boros dalam kalangan pegawainya. Selain itu, masalah kewangan juga timbul akibat siri gerakan 10 Kempen Besar Qing tersebut.

Ketika remaja, Hongli (nama asal Qianlong) sudah menunjukkan kehebatannya dalam seni mempertahankan diri dan kesusasteraan Cina. Beliau seorang yang agak pintar dan mempunyai ciri-ciri hampir sama dengan Maharaja Kangxi. Selain itu, beliau juga suka berburu. Hal ini menyebabkan beliau menjadi kegemaran Maharaja Kangxi dan Yongzheng untuk bakal menjadi seorang maharaja.

Selepas ayahandanya menjadi maharaja pada tahun 1722, beliau di lantik menjadi Putera Bao Berpangkat Pertama iaitu jawatan bukan maharaja yang tertinggi dalam kerajaan. Ramai dalam kalangan pegawai kerajaan juga menyukai Hongli sebagai pengganti maharaja.  Sebelum kemangkatan Maharaja Yongzhen, baginda telah menulis nama pengganti tempat baginda di dalam sebuah kotak. Kotak itu hanya di buka selepas kemangkatan baginda, dan tiba masa pengisytiharan pengganti maharaja, nama di kertas tersebut di baca di hadapan seluruh keluarga di raja dan pegawai kerajaan. Seperti di jangka, nama Hongli tertulis di kertas tersebut lantas mengangkat beliau menjadi maharaja baru Dinasti Qing dengan nama di raja Qianlong yang bermaksud “keunggulan yang berpanjangan/berkekalan”

Sumbangan Dalam Politik dan Ketenteraan

Era pemerintahan Maharaja Qianlong terkenal dengan perluasan wilayah Dinasti Qing dan peperangan di sempadan negara. Baginda turut menjalankan kempen-kempen ketenteraan melawan musuh politiknya sepanjang 60 tahun pemerintahan baginda. Kempen ketenteraan tersebut di kenali sebagai 10 Kempen Besar Qing. Artikel mengenai kempen ini akan di tulis dalam artikel berasingan secara lebih terperinci.

Maharaja Qianlong juga berpendapat bahawa Dinasti Qing juga harus di rujuk sebagai Empayar China atau negara China walaupun mereka bukan dari bangsa Cina iaitu orang Han. Bagi baginda, Han tidak boleh di rujuk sebagai China kerana negara China mempunyai pelbagai etnik di dalamnya. Mengikut tradisi orang Han (orang Cina), mana-mana empayar China hanya boleh berkuasa ke atas wilayah China sahaja, tidak boleh menakluk negara-negara lain yang bukan dari orang Cina, sebagaimana Dinasti Ming.

Dengan alasan “China” bukan untuk orang Cina sebaliknya merangkumi pelbagai etnik, ini merupakan alasan Qianlong untuk menguasai wilayah Turkestan Timur, Mongolia, dan Tibet yang bukan berbangsa Cina. Sebab itu Empayar China ketika Dinasti Qing merupakan empayar China kedua terbesar dalam sejarah China selepas Dinasti Yuan (Yuan merupakan dinasti Mongol, bukan Cina sebab itu saiz Dinasti Yuan besar merangkumi negeri-negeri sekitar Tanah Besar China)

Selain itu, maharaja Qianlong juga ingin menjenamakan semula istilah sayap tentera elit mereka iaitu Bannerman (Eight Banner atau Lapan Panji). Pada asalnya sayap Bannerman merupakan tentera yang terdiri daripada etnik Manchu sahaja, kemudian selepas Qing menguasai China, terdapat juga ramai orang-orang Cina menganggotai sayap Bannerman. Manakala tentera Ming yang berpaling tadah menyertai Qing di kenali sebagai tentera Green Standard.

Selepas Maharaja Qianlong menjadi maharaja, baginda mahukan identiti Bannerman hanya di anggotai oleh orang Manchu sahaja sebagaimana ketika di awal penubuhan Bannerman yang ingin menyatukan etnik Manchu oleh Nurhaci dan Hongtaiji. Manakala orang Cina Han pula menganggotai tentera Green Standard. Baginda mahukan Bannerman kekal sebagai budaya warisan Manchu tanpa ada orang lain menyertainya. Dengan itu, istilah Bannerman lebih merujuk kepada Manchu Bannerman, manakala orang-orang Cina kekal dengan sayap Green Standard Army.

Sumbangan Dalam Budaya dan Falsafah

Maharaja Qianlong sangat menititberatkan soal kebudayaan dan identiti empayar Qing dalam pemerintahannya. Baginda berusaha memelihara imej dan maruah etnik Manchu dengan baginda sendiri telah menunjukkan contoh yang baik kepada rakyatnya dengan mengurangkan sebarang bentuk diskriminasi ke atas etnik yang lain. Memandangkan ketika di awal pemerintahan Dinasti Qing, wujud sentimen anti-Manchu yang meluas dalam kalangan orang-orang Cina menyebabkan kedudukan Dinasti Qing tidak selamat, oleh itu, baginda berusaha untuk menjaga kebajikan dan perasaan rakyatnya yang majoriti orang Cina. Dengan itu, bagainda telah menerbitkan semula sebuah buku yang menceritakan tentang sejarah, keturunan, budaya, dan bahasa Manchu bagi tatapan setiap rakyatnya supaya mengenali bangsa Manchu dengan lebih dekat dalam sudut positif. Baginda turut memberi penekanan kepada menjaga rakyatnya di wilayah yang baru di takluk seperti di Tibet dan Asia Tengah dengan memberi kebebasan beragama dan mengamalkan budaya masing-masing.

Selain itu, baginda juga menghargai karya-karya lama sejarah China dan fahaman Confusius, lukisan-lukisan lama, puisi kuno, buku-buku sastera, barang-barang antik dengan memelihara khazanah warisan fahaman tersebut dengan mengumpulnya dan menjadikannya koleksi khazanah warisan kerajaan. Khazanah tersebut yang banyak di musnahkan akibat peperangan dan pertukaran dinasti telah di jaga sepenuhnya oleh Maharaja Qianlong dalam usaha menghargai sejarah dan khazanah China. Baginda turut melantik beberapa orang pegawai berbangsa Cina dan Manchu bagi menguruskan hal tersebut.

Baginda juga terkenal sebagai seorang ahli sastera yang hebat dan berjaya. Baginda sukakan puisi dan penulisan sastera dan telah di rekodkan bahwa sepanjang pemerintahannya, terdapat kira-kira 40,000 puisi dan 1,300 karangan telah di tulis oleh baginda. Antara karangannya ialah “Record of the Ten Completions” yang berkaitan dengan 10 Kempen Besar Qing. Selain itu, kebanyakan surat-surat yang di tulis juga menggunakan bahasa Cina bagi menghormati warisan budaya Cina. Baginda juga mahir dalam bahasa Mandarin, Mongol, dan turut mempelajari bahasa Uyghur dan teks tulisan bahasa-bahasa tersebut.

Kecintaan baginda terhadap ilmu pengetahuan dan falsafah di buktikan melalui Projek Empat Harta Karun (Siku Quanshu) iaitu satu projek menjilidkan dan mencetak segala falsafah, kesusasteraan China, penyuntingan, dan penterjemahan dengan mengumpulkan sekumpulan ahli falsafah Cina bagi menjalankan projek tersebut. Hasilnya, 36,000 jilid buku telah di terbitkan dengan 3,450 karya yang lengkap yang dibuat oleh kira-kira 15,000 ahli falsafah seluruh China.

Selain itu, projek tersebut juga memusnahkan karya-karya yang bersifat anti-Manchu atau yang bersifat memberontak kerana baginda bimbang rakyat akan terpengaruh dan bangkit memberontak pemerintahan baginda. Dengan itu, karya-karya tersebut yang di lihat mempunyai nilai yang tinggi tidak di musnahkan sebaliknya di ubah suai menjadi lebih baik dan berkualiti.

Selain itu, baginda juga turut menghargai falsafah dan ilmu pengetahuan dalam agama Buddha di Tibet dengan berusaha mengkaji dan menghafal sendiri karya-karya tersebut. Bagi menghormati sumbangan falsafah Buddha Tibet, baginda telah menukarkan Istana Harmoni menjadi kuil Buddha Tibet dengan menjadikannya sebagai pusat pembelajaran dan penyebaran ilmu pengetahuan bagi agama tersebut.

Sumbangan Dalam Seni Beni dan Pembangunan Lahiriah

Selain daripada meminati karya, falsafah, dan kesusasteraan, baginda juga seorang yang minat terhadap seni bina dan projek pembangunan yang indah. Buktinya, baginda telah meluas dan membesarkan Istana Lama Musim Panas di wilayah Rehe dan menjadikannya sebagai pusat bagi wilayah Mongolia yang di tawannya, dan kemudian menukar nama kepada Istana Musim Panas. Saiz Istana Musim Panas juga 5 kali lebih besar daripada Kota Larangan itu sendiri. Baginda turut melantik beberapa orang mubaligh Kristian dari Barat untuk memberi sumbangan idea dalam membina senibina Eropah dalam Istana Musim Panas tersebut.

Selain itu, baginda turut membina beberapa buah villa yang indah di sekitar kawasan pergunungan di sekitar Beijing. Dan turut membina menara masjid di Xinjiang bagi menghargai jasa dan sumbangan orang-orang Uyghur yang menghormati Dinasti Qing.

Sosial

Maharaja Qianlong bertindak melancarkan proses migrasi orang-orang Han yang sebelumnya hanya berada di Tanah Besar China sahaja. Semasa pemerintahan baginda, ramai orang-orang Han di tempat ke wilayah Mongol Dzungaria selepas berjaya mengalahkan Kerajaan Dzungaria untuk memajukan ekonomi kawasan tersebut. Selain itu, orang-orang Han juga ramai berhijrah ke wilayah Manchuria bagi menjalankan aktiviti pertanian dan mengelakkan berlakunya kepadatan penduduk di Tanah Besar China. Menjelang akhir pemerintahan Maharaja Qianlong, orang-orang Han sudah melebihi orang Manchu di wilayah Manchuria. Dan statistik sekarang menunjukkan etnik Manchu yang mendiami wilayah Manchuria atau sekarang wilayah Haelongjiang, Jilin, dan Lioning hanya sekitar 7 juta orang atau 6.4% sahaja daripada 110 juta orang penduduk di tiga wilayah tersebut.

Selain itu, akibat keamanan di Tanah Besar China sepanjang 60 tahun pemerintahan baginda menyebabkan saiz penduduk China bertambah secara mendadak dari kira-kira 140,000,000 kepada kira-kira 300,000,000 orang di akhir abad ke-18.

Turun Takhta

Pada Februari 1796, ketika berumur 85 tahun, Maharaja Qianlong secara suka rela melepaskan takhta kerajaan kepada anaknya iaitu Yongyan (kemudiannya memakai gelaran Maharaja Jiaqing) yang ketika itu berumur 36 tahun. Baginda berbuat sedemikian kerana ingin menghormati datuknya yang memerintah selama 61 tahun, dan baginda tidak mahu memerintah secara rasmi melebihi tempoh pemerintahan datuknya. Walaupun melepaskan jawatan sebagai maharaja Dinasti Qing, tetapi baginda sebenarnya masih lagi berkuasa dengan memakai gelaran Maharaja Emeretus atau Maharaja Bersara. Manakala anaknya hanyalah sebagai simbol sahaja.

Selepas menyerahkan takhta kepada anaknya, baginda bersemayam di Istana Kehidupan Panjang (Istana Ningshou) yang di bina khas untuk baginda di akhir persaraannya sebagai maharaja, istana tersebut kemudiannya di kenali sebagai Taman Qianlong. Maharaja Qianlong mangkat pada awal tahun 1799 ketika berumur 87 meninggalkan empayar yang luas dan makmur.

RUJUKAN

The Editors of Encyclopædia Britannica. “Qing dynasty”. Encyclopædia Britannica. Retrieved 12 March 2018.

Emperor Kangxi – The Emperor Who Reigned for the Longest Period in Chinese History”. Cultural China

Maxwell K. Hearn and Madeleine Zelin, Consultants. The Kangxi and the Qianlong Emperor. Project Mcah Columbia.

Skoggard, Ian A. (1996). The Indigenous Dynamic in Taiwan’s Postwar Development: The Religious and Historical Roots of Entrepreneurship. M.E. Sharpe. ISBN 9781563248467. OL 979742M

Guy, R. Kent (October 1987). The Emperor’s Four Treasures. Harvard University Press. p. 167. ISBN 978-0-674-25115-1.

Perdue, Peter C. (2005). China Marches West: The Qing Conquest of Central Eurasia. Cambridge, Mass.; London, England: Belknap Press of Harvard University Press.

Dunnell, Ruth W.; Elliott, Mark C.; Foret, Philippe; Millward, James A (2004). New Qing Imperial History: The Making of Inner Asian Empire at Qing Chengde. Routledge. ISBN 978-1134362226.


The Circle (2017): Bagaimana Suatu Hari Nanti Privasi Kita Dicerobohi?

Sebelum wujudnya media sosial, tentu ada manusia dah pernah bercita-cita untuk tahu apa yang manusia lain fikirkan.

Kemudian, wujudnya media sosial merealisasikan cita-cita itu. Manusia lain rela berkongsi apa yang mereka fikir, tanpa kita menceroboh.

Bukan saja apa yang kita fikir, malah kehidupan sosial sehinggalah pada kehidupan peribadi.

Bagaimana satu hari nanti, manusia sudah rela membuka privasi mereka sendiri kepada umum demi sebuah keselamatan dan keamanan?

The Circle adalah sebuah syarikat yang membina pengawasan (surveillance) yang memerhati setiap gerak-geri manusia walaupun di dalam rumah sendiri.

Kamera diletakkan di setiap pelosok dunia. Bayi yang baru lahir, diletakkan cip pada tulang mereka untuk membanteras culikan.

Mudah cerita, kau tak ada privasi. Dalam filem ini, manusia tak dipaksa, tapi suka rela mendaftarkan diri untuk dilihat.

Sebabnya supaya mereka dalam keadaan selamat dan terlindung. Supaya jenayah tak dilakukan sebab kita diperhati. Orang akan sentiasa menjaga tingkah laku mereka sebab diperhati.

Mae Holland (Emma Watson) kata, “Aku berada dalam keadaan diri aku yang paling teruk pada waktu tiada sesiapa memerhatikan aku.”

Manusia yang tak berdaftar juga seperti diawasi oleh berjuta-juta manusia yang berdaftar. Macam polis ada di mana-mana. Sebab, apa yang manusia lain lihat akan masuk ke penyimpanan data di The Circle.

Dalam undang-undang dan etika, definisi privasi akan mempunyai konflik dengan keselamatan dan keamanan masyarakat.

Kadangkala, keselamatan boleh jadi justifikasi privasi diceroboh dan kehidupan peribadi diawasi. Kalau perkara ini cuma dilakukan ke atas orang-orang tertentu dan berpotensi melakukan jenayah, keadilan akan dipersoalkan.

Dalam The Circle, penjenayah mudah dijumpai, tapi pada masa yang sama ia juga mudah menceroboh privasi orang lain yang tak lakukan jenayah untuk berseorangan tenangkan diri.

Kadangkala pengawasan ini juga akan membataskan autonomi individu. Ini pun bukan benda yang bagus apabila keputusan dan rasionalisasi kita sentiasa diperhatikan oleh orang lain secara terbuka. Ini akan menjatuhkan integriti.

Pada masa yang sama pengawasan ini juga mungkin akan jadi justifikasi untuk mengawal keputusan yang boleh mengakibatkan kesan yang lebih buruk seperti jenayah.

Dalam sudut politik yang dibawa dalam filem ini pun menarik apabila ahli politik diberikan pengawasan juga. Sudut baiknya, orang awam dapat tahu ahli politik ini betul-betul buat kerja (accountability).

Tapi sudut buruknya, tak semua urusan politik orang awam harus tahu kerana tahap kefahamannya boleh menimbulkan kesan yang lebih buruk seperti revolusi yang tak perlu tapi menumpahkan darah.

Tuan rumah mungkin letak kamera dalam rumah dia sendiri untuk menjaga barang-barangnya, bukannya untuk mengintip penyewa apa yang mereka buat.

Ibu bapa mungkin letakkan kamera untuk memastikan bayinya berada dalam keadaan selamat, bukannya nak mengintip apa yang ‘babysitter’ itu buat.

Sangat rekemen!


Ouija Board: Permainan Panggil Syaitan

“Spirit… Spirit of the coin, silalah
tunjuk siapa jodoh sebenarnya admin TP yang nama dia Jiji Azizan.”

Dialog di atas memang macam kita pernah dengar.
Tentang permainan papan di mana terdapat sebuah syiling ditengah-tengahnya.
Papan tandanya merangkumi huruf A-Z, nombor 0-9, ditulis dengan perkataan
‘Yes’, ‘No’, ‘Home’ dan ‘Good Bye’. Kononnya melalui permainan ini, setiap
orang boleh memanggil roh untuk berbicara dengan pemain-pemainnya. Komunikasi
akan berlaku dalam bentuk di mana syiling konon digerakkan oleh kuasa ghaib,
membentuk huruf-huruf tertentu. Sambil itu, setiap pemain dengan muka tak
malunya bersumpah bahawa bukan mereka yang gerakkan syiling itu. Mungkin untuk
soalan di atas, syiling akan menjawab…

“Admin Jiji Azizan terlalu hodoh untuk
berjodoh.” (Contoh jawapan.)

Versi di Malaysia lebih dikenali sebagai Spirit Of The Coin. Permainannya lebih kurang dengan Ouija Board, tetapi mungkin sebab betapa tidak ada bajetnya pelajar-pelajar kita di asrama sekolah atau universiti untuk memiliki permainan ini (kali terakhir penulis semak di Lazada, harga Ouija Board yang dijual ialah RM 149), maka mereka pun sekadar menggunakan sehelai kertas lalu menulis sendiri setiap yang perincian untuk membentuk papan Ouija mereka tersendiri. Selebihnya adalah sejarah, kes histeria melampau menjangkiti kaum perempuan yang berbangsa Melayu dan beragama Islam sahaja. (gamaknya jin syaitan ni fetish kat perempuan Melayu ajelah kot).

Jadi, dari mana asal usulnya permainan ini? Kalau kita jejak sejarah, asal-usul Ouija Board ini ialah dari gerakan Spiritualism di Amerika Syarikat pada tahun 1840. Kepercayaan mereka mengatakan bahawa manusia berkemampuan untuk berkomunikasi dengan roh yang sudah mati. Tapi yang buat gempak habis bercakap dengan roh orang yang dah mati ni adalah adik beradik Fox (Margaretta “Maggie” Fox, 14 dan Kate Fox, 11) yang tiba-tiba pergi buat dakwaan yang mereka mampu berkomunikasi dengan roh orang mati.

Komunikasi antara mereka berlaku dengan kononnya kalau terdengar bunyi ketukan di dinding atau seumpama dengannya adalah percubaan roh orang mati nak berkomunikasi dengan mereka.  Dalam masa yang singkat, kisah mereka ini pun jadi popular dan sampai ke seluruh Amerika Syarikat. Pelbagai cara digunakan oleh masyarakat Amerika ketika itu untuk berkomunikasi dengan roh orang mati. Contohnya macam saling berpegang tangan, sambil menunggu meja terbalik. Tapi cara ni membosankan.

Sampailah ada orang pergi ciptakan sebuah papan yang
agak sama seperti mana Ouija Board moden hari ini. Papan tanda tersebut
terdapat alphabet, angka, perkataan “yes” dan “no”, “good evening, dan goodnight.”
Papan komunikasi dengan roh ni kemudiannya mendapat perhatian New York Daily
Tribune pada 1896 dan dilaporkan secara meluas. Cara terakhir ini menjadi
sangat popular sampai menarik perhatian kapitalis seperti Eijah Bond, Charles
Kennard dan William H.A untuk menjualnya sebagai “mainan”, malah mempatenkan
ciptaan tersebut.

Idea untuk memanggil papan tersebut sebagai Ouija datang daripada Kennard yang kononnya berilhamkan daripada perkataan Mesir Purba yang bermaksud “good luck.” Terdapat kisah  lain pula yang datang daripada William Fuld, seorang pekerja di syarikat penghasilan papan Ouija ini. Katanya Ouija ni nama yang dia cipta, datang daripada Bahasa Jerman dan Perancis yang bermaksud “yes”.

Kononnya ketika proses mempatenkan permainan Ouija
Board ini, asalnya pegawal yang bertugas. Ketika itu, Eija Bond bersama dengan
kakak iparnya Helen Peters diminta untuk membuktikan bahawa papan tersebut
mampu berfungsi denganj betul barulah hak paten diberikan kepada mereka. Persoalan
yang diminta ditanyakan kepada “roh” disekeliling mereka ialah nama pegawal
yang bertugas, yang kononnya tidak diketahui langsung oleh Bond dan Peters.

Dan mengejutkan, betapa papan Ouija Board itu mampu mengeja nama pegawal tersebut. Lantas, dengan muka pucat, dan badan yang menggigil ketakutan, maka hak paten diserahkan kepada Bond. Hari ini, hak paten telah dimiliki oleh Hasbro yang memiliki hak dalam penjualan permainan ini, malah ke atas filem yang bakal atau sedang dibuat oleh mereka.

Penjelasan sains disebalik fenomena Ouija Board ini dikenali sebagai ideomotor phenomenon, di mana fenomena yang berlaku melibatkan kedua-dua pemain papan Ouija ini tidak menyedari otot mereka bergerak sendiri. Ini barangkali dipandu oleh otak yang mencipta gambaran berdasarkan soalan yang anda tanyakan kepada papan tersebut. Otot akan bergerak tanpa sedar, membentuk jawapan seperti mana yang anda bayang dan gambarkan.

Jadi, kalau lepas ni kau orang main permainan ni, ada tiga kemungkinan. Jin dan syaitan memang nak bermain dengan kau, kawan kau penipu dan nak kenakan kau, atau penjelasan ketiga paling relevan antara semua, otot jari-jemari kau sendiri yang gerakkan tanpa kau  menyedarinya.

RUJUKAN:

McCarthy, Erin. (2014). A Brief History of the
Ouija Board. Mental Floss.

McRobbie, L.R (2013). The Strange and Mysterious History of the Ouija Board. Smithsonian.  Abbot, Karen. (2012). The Fox Sisters and the Rap on Spiritualism. Smithsonian. Romano, Aja. (2018). How Ouija boards work. (Hint: It’s not ghosts.). Vox.


Sains Dan Sejarah Disebalik Rasa Kopi

Kopi merupakan minuman yang digemari ramai tidak kiralah lelaki mahupun wanita. Minuman tersebut bukan sahaja disukai rakyat biasa malahan juga terkenal di kalangan ramai ahli falsafah yang terkenal seperti Voltaire dan Kant Kierkgaard. Menurut mereka, kopi dapat meningkatkan fokus dan kekuatan mental.

Voltaire dikatakan meminum kopi sekitar 40 hingga 50 cawan kopi sehari dan mencampurkan minuman tersebut dengan coklat. Ahli falsafah Jerman, Immanuel Kant juga dikatakan menjadi cukup ketagihan dengan minuman tersebut di akhir 15 tahun kehidupannya.

Minuman kopi berasal dari bijian kopi. Bijian kopi akan dikeringkan, diproses dan akan digunakan untuk menyeduh minuman kopi. Sekiranya biji kopi ini tidak diproses, ia akan ditanam dan tumbuh menjadi pokok kopi.

Minuman kopi dikatakan berasal dari negara Ethiopia dalam benua Afrika.  Seterusnya, biji kopi sampai ke Asia Tenggara, Tengah, dan Amerika Selatan, malah sehingga hari ini telah sampai ke  negara Brazil, Vietnam, Colombia, Indonesia, dan Ethiopia sekaligus merupakan 5 negara teratas di dunia dari sudut penanaman serta penghasilan kopi.

Selain itu, kafein yang terkandung di dalam kopi, dapat mengatasi rasa ingin tidur dengan bertindak menyambung ke reseptor adenosin di otak tanpa perlu mengaktifkannya. Tambahan dari kesan kafein dalam mengurangkan keletihan, ia juga dapat meningkatkan aras hormon adrenalin di dalam darah serta meningkatkan aktiviti otak.

Secara umumnya, kopi mempunyai kandungan kafein yang lebih tinggi daripada teh. Hal ini mungkin merupakan suatu berita baik bagi mereka yang mencari tenaga dalam kadar segera. Walaubagaimanapun, sekiranya seseorang itu sensitif terhadap kandungan kafein, minuman teh mungkin merupakan pilihan yang lebih baik. Teh mengandungi L-theanine iaitu sejenis asid amino yang mampu memberikan kesan nyaman yang sama seperti kopi.

Jenama kopi yang mempunyai kandungan kafein terbanyak adalah dari jenama Biohazard Coffee, iaitu sebanyak 928 mg kafein per 12 unit gelas. Namun, terdapat juga jenis kopi yang tiada kandungan kafein di dalamnya. Decaf adalah nama gelaran kepada kopi yang telah dikeluarkan sekurang-kurangnya 97% kandungan kafeinnya.

Sangat menarik bahawa kopi sering dikaitkan dengan rasa pahit. Walaupun sebatian pahit terdapat dalam semua jenis kopi, tahap kepahitan adalah berbeza dan bergantung pada variasi dan bagaimana kopi tersebut diproses dan diseduh.

Persoalannya, bagaimanakah lidah manusia dapat mengesan serta membezakan rasa manis dan pahit dalam sesebuah campuran kopi?

Lidah manusia adalah sejenis organ berotot yang penting dalam proses pencernaan makanan untuk penelanan dan pengunyahan. Ia mempunyai sejumlah rambut mikroskopik yang sangat sensitif yang disebut sebagai microvilli. Rambut kecil ini seterusnya menghantar mesej ke otak tentang bagaimana rasa sesebuah makanan atau minuman, apakah ia manis, masam, pahit, atau masin.

5 rasa asas pada lidah manusia adalah manis, masam, masin, pahit, dan umami. Rasa ini penting sebagai mesej yang memberitahu kita sesuatu tentang apa yang kita masukkan ke dalam mulut kita, sehingga kita dapat memutuskan adakah ia sepatutnya dimakan atau tidak.

Enzim pencernaan dalam air liur juga memainkan peranan yang penting untuk melarutkan makanan menjadi bahan kimia asas sebelum dicernakan ke dalam sistem gastrointestinal manusia.

Pada asasnya, lidah manusia akan mengecap rasa yang lebih dominan. Terdapat urutan proses kimia dalam mengubah asid klorogenik asid menjadi asid klorogenik lakton yang pahit. Lakton ini yang kemudiannya menyebabkan rasa pahit, yang sering digambarkan di dalam secawan kopi. Minuman kopi terasa pahit kerana adanya lakton asid klorogenik dan fenilindan. Ia merupakan sebatian kimia yang melepaskan rasa pahit dalam secawan kopi.

Sekiranya kekurangan isipadu air di dalam sesuatu bancuhan kopi, boleh menghasilkan  rasa masam, manakala terlalu banyak air juga menghasilkan rasa kopi yang pahit. Maka, nisbah espresso yang dicadangkan adalah 1:2 (kopi: air). Kesimpulannya, rasa kopi yang tidak mengujakan adalah disebabkan ole nisbah bancuhan yang salah.

Kepahitan rasa kopi sebenarnya bukanlah sesuatu yang tidak enak. Jika kekurangan rasa pahit di dalam bancuhan kopi, maka mungkin kita akan menganggapnya pula terlalu manis. Kuncinya adalah keseimbangan.

Jadi, apa yang kita boleh lakukan untuk memperbaiki rasa tersebut? Ada pendapat yang mengatakan bahawa dengan menambahkan sedikit garam ke dalam kopi yang baru diseduh dapat  mengurangkan kepahitan.  Sebenarnya,penambahan sedikit garam ke dalam kopi tidak akan menjadikannya lebih masin atau merosakkan rasa asli dalam minuman kopi tersebut.

Sekiranya kita belum pernah menikmati minuman kopi, maka pengetahuan kita tentang rasa pahit atau manisnya kopi tersebut, hanyalah sebuah sangkaan.

Suatu kajian yang dibuat terhadap 10 orang yang berbeza tentang pengalaman mereka pada kesan minuman kopi. 7 subjek menilai kopi tersebut tidak menjadikan mereka mengantuk manakala 3 subjek lagi menilai kopi memberikan mereka rasa mengantuk. Maka, hasil yang disepakati adalah kopi tidak memberikan rasa mengantuk.

Walaubagaimanapun, perlu juga diambil kira sebuah laporan dari sebuah jurnal American Academy of Sleep Medicine, pelajar yang minum kopi pada malam hari akan mengalami penurunan konsentrasi pada keesokan harinya.

Begitulah, manusia dengan cara mereka berfikir tentang kebenaran perbezaan rasa yang tidak boleh dinilai. Seumpama kehidupan kita yang mempunyai pelbagai rentak rasa kurniaan Allah swt. Dunia ini umpama segelas kopi dan kita akan nikmati samada rasa pahit atau manisnya. Kadang-kala terasa manis dan ada ketika terasa pahit. Namun tetap juga kita nikmati perjalanannya kehidupan ini yang pelbagai corak dan rentak. Sesungguhnya, manis dan pahit itu mempunyai nikmatnya yang tersendiri sekiranya kita mensyukurinya.

Artikel oleh Azim Sholehin untuk The Patriots.


Pakaian Untuk Petugas Kesihatan Ketika Covid-19

Berat mata memandang, berat lagi bahu yang memikul.

Kalau diperhatikan pakaian yang disarungkan oleh anggota perubatan semasa mengendalikan kes Covid-19, ianya menutup setiap inci tubuh dari atas ke bawah.

Ya. Memang panas dan membuatkan mereka berpeluh, tapi itulah yang perlu dilakukan. Mereka juga manusia yang perlu mengelak daripada jangkitan virus. Mereka ada keluar dirumah yang perlu disara. Jika mereka terdedah kepada virus, keluarga mereka juga berisiko pendedahan.

Bermula dari atas, kepala mereka dipakaikan hud untuk menutup bahagian kepala hingga ke tengkuk. Penutup muka(visor) berwarna jernih akan melindungi muka mereka . Topeng muka akan dipakai untuk melindungi mereka daripada terhidu masuk virus berbahaya. Gaun/scrub dan seluar khas akan disarung ke tubuh. Sarung tangan getah untuk memastikan virus itu tidak melekat pada tangan mereka. Bahagian kaki akan dipakai but/sarung kaki khas sebelum memasuki bilik pesakit.

Gaun/scrub mestilah melepasi piawaian ditetapkan (ISO 17025, ISO 15190 etc), kalis cecair dan pakai buang. Sarung tangan yang diperbuat daripada bahan latex dipakai dengan dua lapisan. Rasa kelemasan tu tak boleh nak cerita, kena rasa sendiri baru tahu kot.

Cara untuk membuka pakaian ini bermula dengan membuka sarung tangan lapisan luar. Kemudian goggle atau pelindung muka(visor), gaun/scrub kemudian diakhiri dengan sarung tangan lapisan dalam. Petugas perubatan kemudian perlu mencuci tangan dan mengamalkan amalan hiegene tangan yang baik. Mengendalikan PPE yang telah digunakan semasa merawat kes penyakit berjangkit tanpa menggunakan PPE adalah tidak dibenarkan (Casanova, et.al 2008).

Ada bilik khas atau kawasan bertanda untuk proses memakai peralatan ini(donning). Begitu juga perlu ada kawasan/bilik khas untuk menanggalkan pakaian ini(doffing) selepas tamat shift/selesai tugas. Perlu ada seorang yang terlatih untuk mengawal selia kedua proses ini supaya tidak berlaku kesilapan yang boleh mengancam nyawa (CDC Guidelines).

Kesilapan semasa proses ini boleh menyebabkan jangkitan kepada petugas kesihatan. Virus dan bakteria yang melekat pada mana-mana bahagian PPE semasa mengendalikan pesakit masih aktif.

Akibat terlalu banyak pesakit dan kekurangan Alat Perlindungan Diri (PPE), doktor di China terpaksa merawat pesakit tanpa menggunakan topeng muka kerana ketiadaan bekalan topeng muka yang mencukupi. Bayarannya enam petugas kesihatan China meninggal dunia kerana jangkitan virus ini (Berita Harian,2020).

Dalam satu kenyataan WHO, berdasarkan bukti yang ada, virus COVID-19 adalah disebarkan melalui hubungan rapat (close contact) dan cecair yang keluar dari mulut pesakit(droplet contain virus), bukan melalui udara (airborne). Orang yang paling berisiko jangkitan adalah mereka yang mempunyai hubungan rapat dengan pesakit atau yang menjaga pesakit COVID-19.

WHO juga telah menggariskan panduan untuk etika pakaian dan PPE semasa mengendalikan kes Covid-19.

Dalam satu keratan akhbar pada bulan Januari lalu menyatakan kesiapsiagaan KKM untuk mengendalikan kes Covid-19, bekalan PPE yang mencukupi untuk petugas kesihatan. Peningkatan kes yang saban hari kian meningkat makin membimbangkan. Harapnya kita tidak berhadapan situasi kekurangan PPE seperti apa yang terjadi pada China.

Sama-sama kita hentikan penyebaran wabak Covid-19. Semoga petugas kesihatan kita berada dalam keadaan baik untuk terus menjadi barisan hadapan yang kukuh untuk melawan wabak ini.

RUJUKAN:


Dinasti Qin: Pembina Terracota Dan Maharaja Pertama China

Dinasti Qin merupakan dinasti diraja pertama dalam sejarah China. Ia juga merupakan dinasti yang paling singkat memerintah, berlangsung hanya selama 15 tahun iaitu tahun 221-206SM. Apapun, signifikasi dinasti sama sekali tidak dapat dinafikan, terutama apabila pemerintah legendanya menggerakkan penyatuan China ke bawah satu pemerintahan, merintis foundasi Tembok Besar China dan mengarahkan pembinaan Tent3ra Terracotta

RAJA QIN

Pengasas dinasti ini adalah Qin Shi Huang, raja Qin, salah sebah negara yang wujud pada zaman Negara-Negara Berp3rang. Pada tempoh masa tersebut, China terbahagi kepada beberapa buah negara berkuasa dan negara Qin, di bawah kepimpinan Qin Shi Huang, berjaya men4kluki kesemua negara lain sekaligus membawa kepada penubuhan Dinasti Qin. Walaupun Qin Shi Huang pernah menyatakan hasratnya agar dinastinya itu memerintah China selama 10 000 generasi (secara simbolik bermaksud selama-lamanya), Dinasti Qin hanya dapat bertahan tidak sampai dua dekad. Apapun, impak dinasti ini cukup besar sampaikan ia dapat dirasakan sehingga ke hari ini.

PENYATUAN CHINA OLEH QIN

Zaman yang mendahului zaman pemerintahan Dinasti Qin dikenali sebagai zaman Negara-Negara Berp3rang. Zaman ini hadir sebagai susulan tumbangnya Dinasti Zhou. Lantaran Zhou tidak lagi berupaya mengawal empayar, kuasa-kuasa wilayah pun lahir. Menjelang zaman Negara-Negara Berp3rang, China terbahagi kepada tujuh buah negara utama – iaitu Chu, Han, Qi, Qin, Wei, Yan dan Zhao. Era ini berakhir pada tahun 221SM, iaitu apabila negara Qin berjaya menewaskan kesemua negara lain sekaligus menyatukan China di bawah pemerintahan satu dinasti.

FAKTOR QIN BERUPAYA MENGUNGGULI NEGARA-NEGARA LAIN

Terdapat sejumlah faktor yang menyumbang kepada kejayaan negara Qin. Salah satunya adalah kedudukan geografinya yang strategik. Dengan terletak di wilayah Shaanxi, negara Qin secara semula jadi dilindungi gunung-ganang dan gaung yang menghindarkannya daripada ancaman timur. Ia juga dengan mudah dapat mengakses ke dataran China Utara menerusi Sungai Kuning. Kawasan yang dikuasai oleh Qin kaya dengan sumber semula jadi dan para pemerintahnya berupaya meraih lebih banyak sumber dengan memperluaskan sempadan, suatu tindakan ketent3raan yang dapat mereka lakukan tanpa risau terhadap tindak-balas pantas negara musuh.

Tambahan lagi, para pemerintah negara Qin berjaya mengukuhkan kuasa pusat. Hal ini membolehkan mereka melaksanakan sistem undang-undang yang ketat di seluruh wilayah kekuasaannya. Mereka juga membahagikan negara kepada beberapa buah wilayah dan daerah yang setiap satunya ditadbir oleh pegawai lantikan raja. Keadaan ini meningkatkan keefisienan pentadbiran Qin berbanding negara-negara lain.

Selain itu, keampuhan pasukan tent3ra Qin di samping kepakaran mereka dalam mengendalikan pedati menyumbang kepada kejayaan mereka di medan p3rang. Tidak cukup begitu, pemerintah Qin terkenal dengan kekejaman, suatu ciri yang diwakili oleh Qin Shi Huang, pemerintah Qin yang berjaya menyatukan China.

KUASA QIN SHI HUANG YANG TIADA TANDINGAN

Sebelum menjadi maharaja pertama Dinasti Qin dan China, Qin Shi Huang dikenali sebagai Ying Zheng dan pada waktu itu, beliau hanya bergelar Raja Qin. Beliau menaiki takhta pada tahun 246SM pada usia 13 tahun, selepas ayahandanya mangkat. Memandangkan usianya yang muda, urusan-urusan negara dikendalikan oleh Lu Buwei, pemangku dan ketua penasihat negara Qin. Pada suatu tahap, Lu Buwei didapati tidak amanah dalam tugas dan beliau dibuang negeri pada tahun 235SM, yang kemudiannya beliau bertindak membvnuh diri. Hal ini membenarkan Ying Zheng menyandang kuasa penuh ke atas negara Qin. Kempen terakhirnya untuk menyatukan China dimulakan sekitar tahun 230SM dan berakhir pada tahun 221SM, apabila negara Qi akhirnya berjaya dit4kluki.

Qin Shi Huang mangkat pada tahun 210SM. Beliau bukan hanya berjaya membentuk pasukan tent3ra yang gagah perkasa sehingga berupaya menundukkan pasukan-pasukan tent3ra dari negara lain. Malahan, beliau turut membina pasukan tent3ra yang besar untuk mengikutinya ke alam sesudah m4ti – iaitu Tent3ra Terracotta.

Dianggarkan bahawa seramai 700 000 orang pekerja terlibat dalam pembinaan makam Qin Shi Huang dan Tent3ra Terracotta. Beliau meraih reputasi tersendiri sebagai seorang maharaja tirani memandangkan undang-undang dan hukvmannya yang keras menyaksikan seramai ratusan ribu, kalau bukan jutaan manusia dik3rah sebagai hamba bagi menjayakan projek pembinaan yang diperintahkan olehnya. Antara lain termasuklah pembinaan Tembok Besar.

Takhta Maharaja Qin kemudiannya disandang oleh puteranya, Qin Er Shi yang memerintah hanya selama tiga tahun sebelum beliau dipaksa bvnuh diri oleh Zhao Gao, pegawai paling berkuasa dalam Empayar Qin. Pemerintah terakhir dinasti tersebut adalah Ziying, yang memerintah bukan sebagai Maharaja China, sebaliknya hanya sebagai Raja Qin. Pemerintahannya berlangsung hanya selama sebulan setengah sebelum beliau ditundukkan oleh Liu Bang, pengasas Dinasti Han.

LEGASI DINASTI QIN

Walaupun Dinasti Qin hanya berkuasa selama 15 tahun, pada hakikatnya ia memiliki legasi yang berpanjangan dalam sejarah China. Kebanyakannya adalah legasi Qin Shi Huang. Misalnya, pada zaman dinasti inilah penyelarasan sistem tulisan China berjaya dilakukan. Sistem tulisan ini menggantikan pelbagai sistem tulisan daerah dan ia masih digunakan sehingga kini. Di samping itu, dinasti ini juga menyelaraskan ukuran berat dan panjang serta syiling gangsa di seluruh China, yang mana hal ini membantu memudahkan urusan perdagangan.

Satu lagi legasi penting Dinasti Qin adalah sumbangannya yang mempromosikan Legalisme, satu aliran pemikiran yang penting dalam falsafah China. Pada ketika falsafah Confucianisme yang lebih bersifat kemanusiaan menjadi pilihan dinasti-dinasti terdahulu, pengaruh Legalisme terus meresap dalam kalangan masyarakat semasa zaman pemerintahan Dinasti Qin. Tidak ketinggalan, pada zaman Dinasti Qin ini jugalah pembinaan Tembok Besar China dimulakan.

TERJEMAHAN:

Wu Mingren. (12 Mei 2018). The Wonders and the Terr0rs of the Qin Dynasty. Ancient Origins. https://www.ancient-origins.net/history-important-events/wonders-and-terr0rs-qin-dynasty-0010037


Benarkah Khalifah Uthman Mengamalkan Nepotism (Kroni)?

Sayyidina Uthman merupakan sahabat Nabi SAW.yang mulia dan khalifah Rasyidin Islam yang 3. Baginda memiliki banyak jasa dalam sepanjang pemerintahannya yang merangkumi isu pentadbiran, ketenteraan dan kemajuan negara islam. Namun begitu disebalik jasanya yang begitu besar terdapat dakwaan daripada kelompok Syiah, orientalis, liberal dan sesetengah sejarawan sunni bahawa beliau telah mengamalkan politik nepotisme sehingga mengutamakan Bani Umayyah melebihi kabilah arab yang lain. benarkah dakwaan demikian?

Sesungguhnya memang benar Khalifah Uthman melantik beberapa ahli keluarganya sebagai gabenor iaitu Muawiyah bin Abu Sufyan, Abdullah bin Saad, al-Walid bin Uqbah , Said bin Al-Ash dan Abdullah bin Amir. Namun perbuatan ini bukanlah aib bag Khalifah Uthman kerana beberapa sebab

1. Jika kita lihat dari segi bilangan, kuantiti gabenor yang dilantik khalifah Uthman jauh lebih sedikit berbanding yang bukan ahli keluarganya. Antara gabenor yang bukan daripada ahli keluarga saidina Uthman ialah:

a. Abu Musa Al-Asyaari

b. Al-Qa’qa bin Amir

c. Jabir al-Muzani

d. Habib bin Maslamah

e. Abdurrahman bin khalid

f. Abu A’war

g. Hakim bin Salamah

h. Al-Ayats

I. Jarir bin Abullah al-bajali

j. Utaibah bin an nahas

k. Malik bin habib

l. An-Nasir al-Ajali

m. As-Saib bin Aqra’

n. Said bin Qais

o. Salman bin Rabiah

p. khunais bin Khubaisy

2. Perbuatan melantik gabenor dalam kalangan Bani Umayyah melebihi kabilah lain dimulakan sendiri daripada Nabi Muhammad SAW. Ibn Taimiyyah berkata dalam minhajus sunnah jilid 5/193 “Aku tidak mengetahui keturunan Quraisy paling banyak menjadi pembantu Rasulullah SAW selain Bani Umayyah. Hal ini kerana (jumlah) mereka memang banyak dan diantara mereka ada orang yang mempunyai kehormatan dan kepemimpinan.” Hal ini dibuktikan dengan lima gabenor yang dilantik oleh Nabi SAW dalam kalangan Bani Umayyah iaitu Abu Sufyan, Attab bin Usaid, khalid bin Said, Uthman bin Said dan Aban bin Said.

3. Jumlah gabenor yang dilantik oleh Saidinan Uthman tidak di dalam waktu yang sama. buktinya Said bin Al-Ash dilantik Saidina Uthman sebagai gabenor di Kufah pada saat Saidina Uthman memecat Al-Walid bin Uqbah atas tuduhan meminum Khamr walaupun terdapat ulama menolak tuduhan kaum Kufah itu. Bahkan ketika Saidina Uthman Syahid, gabenor bani Umayyah hanya tinggal 3 orang iaitu Muawiyah , Abdullah bin Amir dan Abdullah bin Saad.

4. Gabenor yang dilantik Saidina Uthman memiliki keutamaan dan kemulian. Hal ini dibuktikan drngan

a. Muawiyah bin Abu Sufyan

Merupakan gabenor Syam semenjak zaman Saidina Umar yang sangat dicintai oleh penduduk Syam. Beliau juga merupakan pemimpin armada laut islam pertama dan penulis wahyu Nabi SAW. kecintaan penduduk Syam kepadanya dapat menepati hadis Nabi.SAW yang diriwayatkan oleh Imam Muslim, “Sebaik-baik pemimpin kalian kalian adalah mereka yang kalian cintai dan mereka pun mencintai kalian. Kalian berdoa bagi mereka dan mereka pun berdoa bagi kalian.”

b. Abdullah bin Saad

Imam Dzhabi dalam Siyar Alam nubala’ berkata, “Ia tidak pernah berbuat zalim. Ia juga tidak pernah melakukan sesuatu diingkari semenjak memeluk islam pada penakluakan Kota Makkah. Ia.termasuk cendiakwan dan pemuka umat.”

c. Said bin Al-Ash

Sahabat Nabi SAW yang mulia dan dipuji Imam Dzahabi dalam kitab siyar A’lam Nubala jilid 3/445 yang sama sebagai pemimpin yang mulia, dermawan, peyantun, disegani, tegas, pintar dan layak mendapat jawatan”

D. Abdullah bin Amir

Beliau menakluk saki baki wilayah Parsi di zaman Uthman. dan dipuji Imam Dzahabi di dalam Siyar A’lam Nubala jilid 2/12 sebagai penguasa Arab terkemuka, pemberani dan dermawan.

e. Al-Walid bin Uqbah

Memimpin Kufah selama 5 tahun sebelum dipecat atas tuduhan minum khamr. beliau terkenal sebagai pemimpin yang mudah didekati dan dicintai oleh masyarakat. berkenaan. Tuduhannnya meminum khamr diragui oleh ulama. Ibn Hajar Al-Asqalani dalam kitabnya al-Ishabah berkata iaitu “Disebutkan bahawa.sebahagian penduduk Kufah menaruh dendam terhadapnya sehingga mereka memberi kesaksian palsu.”

Rujukan

Sirah Amirul Mukminin Khalifah Uthman bin Affan oleh Dr. Ali Muhammad al-Shalabi (terjemahan)

Hiqbah minat Tarikh oleh dr. Uthman bin muhammad al khamis (terjemahan)


Cawan Lycurgus: Rom Pelopor Nanoteknologi

Bagi yang pernah berkunjung ke Muzium British, ada satu pameran piala era Rom yang berusia 1,600 tahun yang dikenali sebagai Cawan Lycurgus. Mungkin ada menganggap ia satu lagi artifak biasa Rom. Tetapi ia sebenarnya petunjuk penguasaan Rom sebagai pelopor nanoteknologi yang terawal.

Rasa ada meloncat dari kerusi lepas baca. Tetapi ini bukan berita palsu. Jika cahaya dihalakan ke cawan dari bahagian lantai, ia berwarna hijau jed. Tetapi jika dihala dari bahagian belakang, ia kelihatan berwarna merah darah.

Jangan risau, bukan anda seorang saja merasa pelik dengan fenomena Cawan Lycurgus ini. Sejak diserahkan kepada Muzium British pada tahun 50-an, ia membuatkan kepala ramai saintis yang mengkaji cawan itu berasap.

Jawapan kepada fenomena ini hanya dapat diperoleh pada tahun 90-an. Apabila sekumpulan pengkaji dari England mengambil kepingan cawan yang pecah di bawah mikroskop, mereka merasa terkejut kerana artisan-artisan Rom merupakan pelopor awal dalam bidang nanoteknologi.

Untuk mendapatkan warna berbeza-beza apabila disimbahi dengan cahaya, artisan Rom mencampurkan kaca dengan partikel emas dan perak yang telah dikisar sehingga mencapai saiz 50 nanometer dari segi diameter.

Dari situ, ia harus dicampur mengikut kadar yang bersesuaian bagi mendapatkan kesan cahaya berkenaan. Bagi ahli arkeologi Ian Freestone dari University College London, apa yang dilakukan artisan Rom pada era mereka merupakan sesuatu yang luar biasa.

Caranya mudah sahaja. Apabila cawan disimbahi dengan cahaya, elektron-elektron daripada partikel kecil besi ini akan bergetar dan mengubah warna bergantung kepada kedudukan pemerhati.

Kisah Cawan Lycurgus ini menarik perhatian seorang jurutera dari Universiti Ilinois, Gang Logan Liu. Liu yang menjadikan nanoteknologi sebagai kaedah mendiagnosis penyakit dan rakan-rakannya melihat kisah ini menawarkan pelbagai potensi nanoteknologi yang boleh diteroka.

Komennya, “Orang Rom tahu bagaimana membuat dan menggunakan nanopartikel untuk objek seni yang indah. Kami ingin melihat sekiranya ia mempunyai ciri aplikasi saintifik.”

Sekiranya Cawan Lycurgus itu diisi dengan pelbagai jenis air, Liu mengesyaki kehadiran cecair berkenaan turut mengubah interaksi elektron yang bergetar sekaligus turut mempengaruhi perubahan warnanya.

Memandangkan cawan tersebut merupakan artifak berharga, para saintis cuba mereplika ciri cawan berkenaan pada sebuah pinggan plastik. Ia kemudiannya ditebuk dengan lubang-lubang sebelum disembur dengan nanopartikel emas dan perak.

Apabila ia sudah kering, mereka menguji pelbagai jenis cairan pada lubang-lubang berkenaan. Bila cairan seperti air, minyak, air gula dan air garam dituang, ia menghasilkan pelbagai warna yang berbeza dan mudah dikenalpasti dari hijau muda (air) kepada merah (minyak).

Prototaip yang dihasilkan mereka 100 kali ganda lebih sensitif berbanding alat pengesan komersial yang biasa. Ini kerana ia berupaya mengesan perubahan tahap garam dalam cairan yang dituang lebih tepat daripada alat yang dinyatakan.

Dengan prototaip sebegini, aplikasi penggunaannya juga banyak daripada pengesan patogen menggunakan sampel air liur atau urin hinggalah menghalang cubaan pengg4nas membawa cairan merbahaya dalam pesawat.

Jadi, apa sejarah di sebalik cawan ini? Cawan Lycurgus berkemungkinan dibuat di Rom atau Iskandariah antara 290 hingga 325 Masihi. Ia kemudiannya dikatakan berada dalam simpanan pihak gereja di Perancis sehingga Revolusi Perancis tercetus.

Cawan tersebut kemudiannya bertukar tangan sebanyak beberapa kali sebelum ia dimiliki oleh keluarga Rothschild. Lionel Rothschild kemudiannya meminjamkan cawan itu untuk dipamerkan di Muzium Albert dan Victoria, London tetapi hilang dari pandangan hinggalah tahun 50-an.

Pada tahun 1958, keluarga Rothschild menjual Cawan Lycurgus kepada Muzium British dengan nilai 20,000 paun sterling dengan 2,000 paun kepada Dana Kesenian British.

RUJUKAN:

Merali, Zeeya. (2020). This 1,600-Year-Old Goblet Shows that the Romans Were Nanotechnology Pioneers. Smithsonian Magazine. https://www.smithsonianmag.com/history/this-1600-year-old-goblet-shows-that-the-romans-were-nanotechnology-pioneers-787224/


Ratu Isabella: Individu Yang Bertanggungjawab Atas Kejatuhan Islam Di Sepanyol

Isabella I merupakan Ratu Castile dan Leon yang hidup pada pertengahan kurun ke-15 hingga awal kurun ke-16. Pemerintahannya dicirikan menerusi beberapa buah peristiwa, termasuklah penyempurnaan Rec0nquista, perlaksanaan Inkuisisi Sepanyol dan penerokaan Christopher Columbus pada tahun 1492.

PERGELUTAN TAKHTA

Isabella I dilahirkan pada tahun 1451 Masihi. Bapanya ialah John of Castile manakala ibunya pula bernama Isabella of Portugal. Ketika bapanya meninggal dunia pada tahun 1454, saudara tiri Isabella yang bernama Hnery IV ditabalkan sebagai raja baru Castile. Henry mencalonkan puterinya, Joannya, sebagai pewaris beliau. Namun, beliau didesak oleh golongan bangsawan agar menggugurkan pencalonan ini dan melantik Alfonso, adik Isabella, sebagai calon pewaris.

Walau bagaimanapun, putera muda itu meninggal dunia pada tahun 1468 akibat diracun atau dis3rang wabak. Isabella dinamakan oleh Alfonso sebagai pewarisnya, dan para bangsawan – yang menentang Henry – menggesa agar mahkota diserahkan kepada Isabella. Desakan yang diberikan oleh bangsawan ke atas Henry mendorong beliau untuk menamakan saudara-tirinya itu sebagai pewaris takhta.

Pada tahun 1469, Isabella berkahwin dengan Ferdinand yang kelak menjadi Raja Aragon. Perkahwinan ini kelak membawa kepada penyatuan Sepanyol secara fizikal mahupun spiritual.

Perkahwinan ini menubuhkan dasar penyatuan politik Sepanyol di bawah pemerintahan Charles V, salah seorang cucu Isabella dan Ferdinand. Namun, lantaran perkahwinan ini berlangsung tanpa mendapat restu raja, pencalonan Isabella sebagai pewaris takhta Castile digugurkan oleh Henry dan Joanna sekali lagi dinamakan sebagai pengganti Henry.

Pada tahun 1474, Henry meninggal dunia dan p3rang saudara di antara Isabella dan Joanna berlangsung. Isabella memenangi pergelutan ini pada tahun 1479 dan diperakui sebagai Ratu Castile yang baru.

MEMPERKUKUH KEDUDUKAN SEBAGAI RATU – INKUISISI

Pemerintahan Henry menjadi bukti betapa kekuasaan yang dimiliki oleh kelas bangsawan merupakan ancaman yang besar buat pemerintah. Justeru, salah satu langkah pertama yang diambil oleh Isabella dan Ferdinand bagi menjamin takhta adalah dengan memulakan reformasi yang bertujuan meningkatkan kuasa monarki dan mengurangkan kuasa golongan bangsawan.

Selain membendung pengaruh kelas bangsawan, pasangan pemerintah ini juga melihat kepatuhan agama sebagai satu lagi jalan untuk memperkukuhkan kedudukan mereka. Pada waktu itu, Sepanyol bukan hanya menaungi agama Kristian, tetapi turut mempunyai komuniti Yahudi dan Muslim yang signifikan.

Isabella dan Ferdinand memandang rakyat bukan-Kristian ini sebagai ancaman terhadap kerajaan Kristian, justeru mereka berusaha untuk menyikapi kedaaan ini. Pada tahun 1480, Inkuisisi Sepanyol dilaksanakan. Hal ini menumpukan matlamatnya pada golongan Yahudi dan Muslim yang telah memeluk agama Kristian, namun masih mengamalkan kepercayaan lama secara rahsia. Dengan menghapuskan individu-individu sebegini, Inkuisisi Sepanyol berusaha untuk ‘mensucikan’ agama Kristian dari sebarang elemen penderhakaan.

MENANGANI ANCAMAN LUAR DAN PENEROKAAN DUNIA BARU

Selain musuh-musuh dalam kerajaan, Isabella dan Ferdinand juga menangani ancaman daripada luas. Reconquista, yang sudah pun berlangsung sejak kurun ke-8 Masihi, diselesaikan pada era pemerintahan mereka. Menjelang kurun ke-15, satu-satunya negara Muslim di Iberia adalah Emiriyah Granada yang terletak di bahagian selatan semenanjung. Pada tahun 1492, Granada tumbang ke tangan tentera Isabella dan Ferdinand.

Pada tahun itu juga, Dekri Alhambra (juga dikenali sebagai Titah Pengusiran) dikeluarkan oleh pasangan pemerintah itu. Dekri ini memberikan kesan yang signifikan terhadap populasi Yahudi di kerajaan itu. Mereka diberikan pilihan, sama ada untuk memeluk agama Kristian atau diusir.

Satu lagi peristiwa penting yang berlaku pada tahun itu ialah penerokaan pertama Christopher Columbus ke Dunia Baru. Peneroka dari Genoa itu berjaya memujuk Isabella dan Ferdinand agar membiayai pengembaraannya itu. Hal ini kelak membawa kepada pendominasian Sepanyol di Amerika Selatan.

BERAKHIRNYA PEMERINTAHAN RATU ISABELLA

Usaha-usaha yang dilakukan oleh Isabella dan Ferdinand untuk membersihkan agama Kristian di tanah kekuasaan mereka diperakui oleh Paus Alexander VI, dan mereka dikurniakan gelaran ‘Monarki Katolik’. Ratu Isabella disifatkan sebagai seorang yang tidak ragu-ragu untuk melancarkan p3rang atau memperjuangkan kepercayaannya, tanpa mengira sama ada tindakannya itu akan dilihat sebagai baik ataupun buruk.

Isabella meninggal dunia pada 26 November 1504. Jasadnya kelak disemadikan di Biara Diraja Granada. Puterinya yang bernama Joanna ditabalkan sebagai ratu yang baru, sementara Ferdinand pula berperanan sebagai pemangku pemerintah sehingga meninggal dunia 12 tahun kemudian. Pembawaan keagamaan Joanna lebih keras berbanding kedua orang tuanya, dan keadaan mentalnya bahkan pernah dipersoalkan oleh ayahnya sendiri ketika Ferdinand memperjuangkan haknya untuk memerintah secara tunggal dan memenjarakan puterinya itu demi memenuhi cita-cita tersebut.

TERJEMAHAN:

Wu Mingren. (12 November 2019). Queen Isabella of Castile: Drama, Inquisition, and Exploration. Ancient Origins. https://www.ancient-origins.net/history-famous-people/queen-isabella-i-castile-what-drastic-measures-did-she-take-keep-her-power-021366


Perubahan Seorang Red Hood

Siapalah yang tidak kenal dengan watak Red Hood di dalam DC Comics? Bagi penggemar komik Batman, sudah tentu anda semua mengenali watak Red Hood atau alter egonya Jason Todd. Merupakan seorang sidekick Batman dan mati dibunuh oleh Joker dengan menggunakan crowbar. Selepas kematian Jason Todd, Batman masih lagi tidak membunuh Joker. Selepas Jason Todd dihidupkan semula dengan menggunakan Lazarus Pit oleh Talia Al Ghul, Jason Todd menggunakan identiti Red Hood sebagai alter egonya. Yang lebih menarik, cara Red Hood tidak sama dengan Batman. Red Hood menggunakan pistol sebagai senjata utamanya. Digelar sebagai antihero, cara Red Hood sangat ganas namun masih mengekalkan kod etika, tidak membunuh wanita dan juga kanak-kanak.

Perwatakan Red Hood ini sangat ganas. Dia tidak memberi peluang terhadap musuhnya. Meskipun dia masih lagi menyimpan dendam terhadap Joker, Red Hood masih lagi tidak membunuh Joker kerana dia masih lagi mengikut cara sebagai seorang superhero. Mungkin hasil didikan Batman tidak hilang dari mindanya. Red Hood sudah pun menubuhkan pasukannya dengan Starfire, dan juga Arsenal yang merupakan ahli Teen Titans suatu masa dahulu di dalam New 52. Mereka digelar sebagai Outlaws. Selepas mengalahkan Blackfire yang merupakan kakak kepada Starfire, kumpulan mereka berpecah. Rose Wilson, anak kepada Deathstroke pernah bertanya pada Red Hood adakah dia sedih ketika berpecah dengan kumpulannya. Red Hood hanya tersenyum dan berkata, “Kami sahabat, yang tolong antara satu sama lain.”

Jason Todd yang pada mulanya bersifat ganas dan mengikut amarahnya berubah sedikit demi sedikit menjadi seorang yang mempunyai perasaan belas kasihan. Meskipun dia mempunyai cara yang tersendiri untuk menyelesaikan sesuatu jenayah, Red Hood tetap tidak melupakan ilmu yang diturunkan oleh Batman. Di dalam Rebirth, Red Hood kembali dengan Outlaws yang mana ahlinya terdiri daripada Artemis, seorang Amazon dari Bana-Mighdall dan juga klon Superman yang gagal, Bizarro. Di sini, Jason Todd mula sedar bahawa dirinya juga sama seperti dengan manusia lain, memerlukan sahabat. Kombinasi persahabatan mereka bertiga lain daripada Starfire dan juga Arsenal. Dengan perwatakan Bizarro seperti budak-budak, Red Hood terpaksa menjadi ‘ayah’ dan Artemis menjadi ‘mak’ kepada Bizarro. Jika anda perasan, Red Hood melambangkan Batman, Bizarro melambangkan Superman dan Artemis melambangkan Wonder Woman. Mereka juga dikenali sebagai ‘Dark Trinity’.

Di dalam komik Red Hood & The Outlaws #8 (2017), Jason Todd pernah memuji warna mata Artemis. Di sini kita dapat lihat bahawa Jason Todd juga pandai mengorat seorang perempuan. Perhubungan love hate relationship antara mereka juga menunjukkan perubahan Jason Todd perlahan-lahan untuk menjadi seorang superhero.

“Kau tahu tak yang mata kau tu berwarna hijau?”

“Kalau kau cuba mengorat aku, aku pukul kau.”

“Aku cakap saja.”

Red Hood sentiasa bergelut dengan imaginasinya, hari di mana Jason Todd mati sebagai seorang Robin. Jason Todd sentiasa berimaginasi dia dapat membunuh Joker. Meskipun dia tahu dengan imaginasinya dia tidak dapat mengubah apa-apa, tetapi baginya itu amat memuaskan hatinya. Dan akhirnya Jason Todd sedar, bahawa tindakkannya dahulu sebagai seorang Robin adalah mementingkan diri sendiri. Ketika dia sebagai seorang Robin, dia fikir dia mampu melakukan semua benda berseorangan sedangkan dia masih mentah. Dan akhirnya, Jason Todd mengubah cara pemikirannya dengan menjadi seorang yang optimis. Tidak mengikut dendam kerana dia gembira dengan apa yang dia ada. Sahabat sejati, Bizarro dan Artemis.

Ketika Bizarro menghembuskan nafas terakhirnya, Jason Todd menangis kerana dia kehilangan seorang sahabat baiknya. Dia sanggup untuk menghidupkan Bizarro semula dengan menggunakan Lazarus Pit namun dihalang oleh Artemis.

“Biarlah Bizarro pergi sebagai seorang hero.”

Ya, Jason Todd sudah benar-benar berubah. Selepas dia hidup semula, kawan barunya ialah Bizarro dan Artemis (Jason Todd sudah lama mengenali Arsenal dan Starfire). Perjalanannya menjadi seorang antihero sudah pun berakhir. Dan tidak salah jika menggelarnya sebagai seorang superhero. Jason Todd mempunyai ciri-ciri menjadi seorang superhero dan dia tidak melakukannya secara berseorangan. Dia berjaya menolak egonya sendiri dan menerima orang lain memasuki hidupnya.

Bagaimana dengan kisah cinta Jason Todd dan Artemis? Ketika Bizarro ‘dibaiki’ oleh Lex Luthor, mereka berdua berborak bagaimana perubahan mereka berdua setelah bertemu Bizzaro. Mereka berdua menjadi diri mereka yang sebenar. Artemis menerima Jason dan Bizarro dalam hidupnya. Namun, yang paling menjengkelkan Artemis apabila Jason cuba guna ayat bunga-bunga untuk mengoratnya, sekali lagi.

“Sekarang aku nak tahu pasal orang ketiga yang ada dalam hidup kau… Ada tak nama dia berbunyi Rason Rodd?”

“Oh Tuhan, ego betul.”

Ya, bagaimana Jason Todd menerima orang lain di dalam hidupnya begitulah juga kita perlu mencontohinya. Kita tidak akan tahu apa yang berlaku pada masa akan datang. Jika kita bertindak bersendirian tanpa memikirkan kesan dan akibat, kemungkinan kita sendiri yang akan menyesal. Jason Todd diberi peluang kedua dengan dihidupkan semula melalui Lazarus Pit. Tetapi kita sebagai manusia biasa? Gunakan setiap peluang yang ada untuk menghargai apa yang kita ada. Perubahan Jason Todd ini sedikit sebanyak dapat menunjukkan bahawa manusia sentiasa berubah dari semasa ke semasa. Apa yang Jason Todd mahukan ialah Batman mempercayai caranya.

Sumber :

Batman : A Death In A Family (1988) Annual

Filem – Batman: Under The Red Hood (2010)

Red Hood & The Outlaws (2011) #40

Red Hood & The Outlaws (2017) #1 – #13


Penjajah Keliru Harimau Jadian Ni Ilmu Hitam Atau Masalah Mental

Suatu ketika dahulu, orang Melayu memang gemar menuntut beberapa ilmu bagi mempertahankan diri, keluarga dan harta benda. Salah satu ilmu tersebut adalah harimau jadian.

Ilmu ini boleh menukar seseorang individu itu menjadi seekor harimau bagi tujuan membuat kawalan. Kebiasaannya harimau jadian ini akan menjaga rumah dan kebun daripada anasir jahat. Sesiapa yang cuba nak menceroboh masuk, bersiap sedialah untuk kena ngap. Apa yang paling menarik sekali adalah kisah harimau jadian juga turut dicatatkan oleh orang Eropah.

Betul ke? Sebab deme ni tak percaya benda-benda mistik.

Catatan terawal orang Eropah tentang harimau jadian adalah ketika mereka sedang menduduki Melaka. Menurut Manuel Godinho de Erédia, Kota Melaka sentiasa diancam oleh harimau. Apabila gerakan mencari harimau dijalankan, seekor pun tidak dijumpai. Pihak Portugis beranggapan itu adalah harimau jadian.

Situasi itu memaksa Dom Jorge de Santa Luzia buat satu upacara khas di gereja untuk mengesan harimau jadian. Akhirnya pengamal ilmu harimau jadian itu berjaya ditangkap dan dihukum.

Manuel Godinho de Erédia juga mengatakan orang Banua yang menjadi pengawal Puteri Gunung Ledang, boleh berubah bentuk kepada pelbagai haiwan. Salah satunya adalah harimau.

Apabila British datang menjajah Tanah Melayu, mereka juga ada buat catatan tentang harimau jadian. Hugh Clifford pernah merekod satu peristiwa pembunuhan yang kejam dan pelik di Sungai Tembeling Pahang. Pada mulanya dia beranggapan pembunuhan kejam itu dilakukan oleh manusia.

Tetapi ada satu perkara pelik berlaku iaitu cebisan daging bertaburan dilantai dan mayat seperti kehabisan darah. Apa benda yang sedang terjadi sebenarnya?

Mangsa yang terselamat ada menceritakan kisah sebelum ahli keluarganya dibunuh. Katanya ketika berbual kosong, mereka terdengar bunyi ngauman yang sangat kuat daripada arah hutan. Secara tiba-tiba kelihatan seekor harimau yang agak besar memasuki rumah lantas membunuh hampir kesemua mangsa.

Seorang mangsa yang terselamat agak bernasib kerana sempat bersembunyi sehingga harimau jadian sukar mencarinya. Bermula dari situ Hugh Clifford mula percaya tentang harimau jadian. Sebab mustahil manusia biasa membunuh dengan mencarik-carik mayat dan menyedut darah.

Frank Swettenham pula cakap, penduduk Tanah Melayu percaya orang-orang yang datang daripada Korinchi, Sumatera mampu bertukar menjadi harimau jadian. Frank Swettenham sendiri ada terdengar tentang kehadiran orang Korinchi di satu daerah di Perak. Setelah malam menjelma, banyak ayam telah hilang. Keesokannya harinya orang Korinchi terus menghilangkan diri.

Tak lama kemudian orang Korinchi tu datang balik dan cakap ada harimau kena tembak. Dia minta orang kampung di situ segera mengebumikan harimau tersebut. Berdasarkan 3 kisah di atas, harimau jadian memang betul-betul wujud lah kan?

Bukan itu ada benda macam ni, orang Eropah pun ada. Tapi deme punya tu serigala jadian. Bila tiba waktu tengah masa masa bulan mengambang, muncul lah serigala jadian memburu mangsa.

Walau bagaimanapun memasuki era moden, ramai yang menentang kewujudan harimau jadian, serigala jadian dan seumpama dengannya. Kenapa pulak?

Orang yang claim boleh bertukar kepada harimau jadian ini sebenarnya mengalami masalah mental yang dipanggil lycanthropy. Orang-orang yang terkena penyakit ini akan beranggapan dirinya adalah harimau dengan cuba beraksi seperti haiwan tersebut.

Apa yang menyebabkan lycanthropy terjadi sehingga orang yang terkena penyakit itu anggap dirinya adalah harimau?

Mereka mungkin terkena delusional misidentification syndromes (DMS). Di mana deme percaya bahawa diri deme mampu berubah menjadi orang ataupun benda lain. Bukan itu sahaja, culture-bound syndrome boleh menjadi sebab seseorang itu dijangkiti lycanthropy.

Lepas ni kalau korang ada member yang jenis tiba-tiba nak jadi harimau, cuba santuni dia. Mungkin dia mengalami symptom lycanthropy.

RUJUKAN:

Britannica. (n.d). Lycanthropy. Dipetik daripada https://www.britannica.com/science/delusion

Eredia’s Description of Malacca, Meridional India, and Cathay Translated from the Portuguese, with Notes”, by JV Mills, JMBRAS, Vol VIII, 1930.

Fischer, K. (2022, Oktober 12). What is clinical lycanthropy? Dipetik daripada https://www.webmd.com/mental-health/what-is-clinical-lycanthropy

Kim, E., Murphy, R., & Driscoll, M. (2022, April 20). DMS: Delusional misidentification syndrome or dead moneyman and sex offender? A case report of reverse capgras syndrome.

Nasron Sira Rahim. (2015, Mei 9). Siri misteri: Harimau jadian wujud. Berita Harian. https://www.bharian.com.my/bhplus-old/2015/05/53791/siri-misteri-harimau-jadian-wujud

Swettenham, F. (2022). Gelagat & ragam orang Melayu. IBDE Ilham.


Hilang Ghaibnya Seorang Jack Ma

Dunia agak terpinga-pinga apabila Ren Zhiqiang dilaporkan hilang. Zhiqiang merupakan seorang anak jati Shandong, dilahirkan pada tahun 1951. Membesar semasa pemerintahan Mao Zedong bukanlah mudah.

Ibu bapa beliau teruk dikerjakan semasa Zedong melancarkan Revolusi Kebudayaan. Laluan karier Zhiqiang sebenarnya agak baik.

Pernah saja beliau meringkµk dalam pen-ja-ra selama 14 bulan kerana menghina ketua audit kerajaan Xicheng.

Itulah fitrah di China, yang rakyat tidak boleh mengutuk penguasa. Dan pada 12 Mac 2020, Zhiqiang hilang entah ke mana (Hernández, 2020), selepas mengkritik tindakan Xi Jinping dalam menangani COVID-19.

Hampir sebulan kemudian, kerajaan China mengumumkan bahawa Zhiqiang sedang disiasat kerana menc-abµl undang-undang disiplin.

Beliau timbul semula pada bulan September, untuk menghadiri perbicaraan satu hari yang mendapati beliau bersalah mengamal ras-µah (Mitchell, 2020).

Untuk memahami keadaan ini, semua harus bayangkan Donald Trump (yang belum menjadi presiden) dipen-jar-akan selama 18 tahun.

Beberapa bulan seterusnya, seorang lagi warga China yang popular dilaporkan hilang selepas mengkritik. Kali ini individu tersebut ialah Ma Yun, lebih dikenali sebagai Jack Ma.

Semuanya bermula pada 24 Oktober 2020, apabila Ma mengkritik sistem kewangan China semasa berucap di hadapan pegawai-pegawai tertinggi negara. Ketika itu syarikat Ant Group diasaskan Ma bakal diwartakan dalam bursa saham.

Nilai bakal didagangkan mencecah AS$35 bilion, sampai White House dicadangkan menyenarai hitamkan Ant Group (Pamuk, et al., 2020).

Tetapi bukan Amerika Syarikat yang membuat kacau. Sebaliknya China sendiri menyekat Ant Group 11 hari selepas Ma mengkritik sistem kewangan negara (The Star, 2020).

Ant Group kemudian dipanggil supaya patuh pada rancangan “pembetulan” yang diusulkan China (Liao, 2020).

Beijing pada masa yang sama melancarkan siasatan anti-monopoli pula terhadap Alibaba (Zhang, 2020).

Satu demi satu menimpa Ma, yang sepatutnya menghadiri sebuah rancangan televisyen. Tetapi Ma membatalkan pula atas hujah “ada masalah jadual”. Ini sebenarnya amat membimbangkan.

Jika Zhiqiang ibaratkan Trump pra-presiden, Ma sebenarnya seperti Jeff Bezos atau Mark Zuckerberg yang hilang daripada tatapan umum.

Jadi pihak media di seluruh dunia kecoh. Zhiqiang yang hilang timbul sembilan bulan seterusnya. Mungkin Ma tidak mengkritik Jinping seperti Zhiqiang.

Tetapi sesiapa yang hilang di China memang satu berita yang besar, tambah pula selama dua bulan. Persepsi melahirkan spekulasi, yang sekarang ini menyelubungi Ma.

Apa Yang Jack Ma Cakap Sebenarnya?

Ucapan yang mengkritik sistem China dibuat di Shanghai. Dalam dunia globalisasi yang semakin beralihan ini, Jack Ma melihat bahawa sistem semasa China sedang mengekang inovasi.

Manakala peraturan perbankan China pada dunia pula bagaikan “kelab orang-orang tua”. Ma mengatakan China perlu menubuhkan sebuah sistem kewangan baharu untuk generasi seterusnya yang terdiri dalam kalangan anak muda.

Sememangnya golongan ini tidak boleh menggunakan sistem sedia ada yang merupakan warisan daripada Zaman Perindustrian (Yun, 2021).

Untuk pengetahuan, Zaman Perindustrian merujuk pada tempoh masa antara 1760 hingga 1950-an. Jadi, Ma mengatakan China menggunakan sistem kewangan ketinggalan zaman.

Tindakan China terhadap Ant Group walau bagaimanapun merupakan kebiasaan dalam dunia kapitalisme. Sebuah syarikat tidak boleh menjadi terlalu besar hingga boleh menjejaskan seluruh sektor.

Amerika Syarikat sendiri mempunyai undang-undang anti-monopoli, yang digunakan gergasi minuman keras InBev untuk bergabung dengan gergasi Anheuser-Busch. Kemudian gergasi baru Anheuser-Busch InBev (AB InBev) ini kemudian katanya ingin mengambil alih gergasi minuman keras SABMiller pula.

Tindakan ini menimbulkan isu anti-monopoli di seluruh dunia. Jika AB InBev dan SABMiller bergabung, sebuah adigergasi (supergiant) akan menguasai pasaran minuman keras dengan nilai aset mencecah AS$350.65 bilion, bagaikan sebuah negara pula.

Tetapi perbezaan antara AB InBev/SABMiller dengan AntGroup/Alibaba sebenarnya jelas.

Siasatan terhadap gergasi minuman keras itu tidak bermula selepas pemiliknya mengkritik kerajaan. Sebaliknya tindakan korporat yang mencetuskan kerisauan. Ma pula menegur sistem kewangan, dan tidak muncul di mana-mana media pun.

Persoalannya, apakah Ma akan menerima nasib Zhiqiang? Hanya masa saja akan menentukan. Lebih bermasalah jika Ma berlepas ke Amerika Syarikat untuk memohon suaka politik. Tentu sekali White House takkan bersetuju menghantar balik jika China memohon.

Ini barangkali mengeruhkan lagi masalah diplomasi antara dua negara ini.

RUJUKAN:

Hernández, J.C. (2020, Mac 14). Chinese tycoon who criticized Xi’s response to coronavirus has vanished. The New York Times.

Liao, R. (2020, Disember 28). China lays out ‘rectification’ plan for Jack Ma’s fintech empire Ant. TechCrunch.

Mitchell, T. (2020, September 22). Xi Jinping critic (ditapiskan) to 18 years in (ditapiskan). Financial Times.

Pamuk, H., et al. (2020, Oktober 15). Trump administration to consider adding China’s Ant Group to trade blacklist – sources. The Edge Markets.

The Star. (2020, November 4). China halts Ant Group’s IPO, throwing Ma empire into turmoil.

Yun, J. (2021, Januari 4). Chinese billionaire Jack Ma suspected missing. Yahoo! Finance.

Zhang, J. (2020, Disember 26). Alibaba antitrust probe: CEO affirms commitment to regulated development after on-site investigation. South China Morning Post.


Slow Food: Gerakan Menentang Fast Food

Tidak, ini bukan mengenai makanan yang lambat
sampai apabila anda memesan makanan melalui FoodPanda, GrabFood mahupun ketika
anda berada di restoran. Slow Food bukanlah ditafsirkan secara literal
iaitu makanan yang lambat. Artikel akan menerangkan kepada anda serba sedikit
mengenai Slow Food, mengenali apa itu
Slow Food, dan organisasi yang
bertanggungjawab di sebalik pergerakan Slow
Food serta impak yang dibawa melalui Slow
Food ini.

Apa Itu Slow Food?

Slow Food sebenarnya merupakan sebuah organisasi yang
bertunjangkan kepada objektif yang komited dalam melindungi dan memelihara makanan
tradisi, menggalakkan penanaman tumbuh-tumbuhan bagi menjamin kestabilan
ekosistem,  mempromosikan makanan berkualiti,
bahan-bahan yang segar serta melindungi kaedah pemprosesan asli. Idea penubuhan
organisasi Slow Food ini telah
dicetuskan oleh seorang aktivis makanan, Carlo Petrini, pada tahun 1986, di
sebuah bandar kecil di bahagian utara Itali, iaitu bandar Bra.

Asal penubuhannya adalah bermula dengan
reaksi terhadap kemunculan pertama makanan segera (fast food), iaitu restoran McDonald di Rome, Itali, namun, ia
bukanlah sekadar penentangan terhadap makanan segera tersebut, tetapi, ia
adalah reaksi terhadap keseluruhan budaya pengambilan makanan segera itu.
Manifesto bagi Slow Food ini adalah
untuk menghalang ‘virus segera’ dan mengurangkan populariti makanan yang hanya
bersandarkan kepada keuntungan semata-mata tanpa memikirkan kualiti serta nilai
tradisi.

Pada asalnya, penubuhan Slow Food ini adalah sebagai sebuah organisasi yang memfokuskan
kepada ‘eno-gastronomic’ iaitu  wain dan makanan, sebelum ia beransur-ansur
berubah menjadi sebuah organisasi yang mempertahankan makanan yang bagus dan
mempunyai nilai tradisi, menghargai keseronokan dalam gastronomi serta gaya
hidup yang lebih perlahan (eco-gastronomy
dan neo-gastronomy). Kini objektif
bagi penubuhan organisasi Slow Food
ini lebih bertumpu kepada menggunakan gastronomi sebagai suatu kaedah
pendidikan melalui kepelbagaian pendekatan terhadap bidang makanan.

Slow Food ini juga bertanggungjawab dalam melindungi nilai-nilai
sejarah, artistik serta sosial daripada sesuatu jenis makanan warisan, dan
mengakui nilai sejarah dan kebudayaan tersebut sebagai salah satu cara dalam
interaksi antara kumpulan atau negara yang berbeza. Ia juga merupakan sebuah
organisasi yang ditubuhkan sebagai suatu alternatif untuk menandingi kebejatan fast food yang terkenal dalam kalangan
golongan muda.

Secara rasminya, Slow Food ini telah menjadi sebuah organisasi antarabangsa pada tahun
1989. Pada hari ini, jumlah ahlinya telah mencecah lebih 85,000 orang dalam
1,000 convivia di dalam 132 buah negara. Convivia (yang disebut sebagai
condotte di Itali) merupakan unit-unit asas dalam organisasi atau kumpulan
tempatan (diuruskan oleh ketua convivium) yang menganjurkan kursus, majlis
makan malam, promosi, sesi food tasting
dan sebagainya. Secara mudahnya, para ahlinya ini boleh dianggap sebagai
fasilitator dalam rangkaian dunia bagi menyampaikan maklumat dan berkongsi pendapat
mengenai makanan di dunia.

Negara-Negara Dalam Slow Food

Ahli-ahli bagi organisasi Slow Food ini terdapat dalam lebih
kurang 132 buah negara di dunia. Antara negara yang mempunyai convivia
tersendiri melalui Slow Food ini
ialah Itali yang memiliki jumlah convivia paling banyak iaitu 360 convivia,
Jerman yang mempunyai 70 convivia, Perancis dengan 38 convivia, Jepun dengan 45
convivia, Switzerland dengan 16 convivia, United Kingdom memiliki 50 convivia
dan Amerika Syarikat dengan 150 convivia.
Malah, di Malaysia sendiri, organisasi ini turut mempunyai convivianya
yang tersendiri, iaitu di Penang dan Kedah.

Setiap negara ini mempunyai cawangan bagi
organisasi ini di peringkat negara masing-masing. Dan setiap cawangan kebangsaan
di negara-negara ini melalui convivia masing-masing akan mengadakan pelbagai
aktiviti yang selaras dengan misi dan objektif Slow Food. Antara aktiviti tersebut ialah projek agrobiodiversiti,
bengkel food tasting, projek taman
sekolah dan banyak lagi.

Siri Aktiviti dan Pergerakan Slow Food

Pada dasarnya, pergerakan Slow Food ini ditubuhkan adalah untuk meningkatkan
reputasi makanan tradisi dan makanan sihat dalam kalangan individu dan
sekaligus mengurangkan populariti makanan segera dalam pasaran. Salah satu
projek utama yang dijalankan oleh Slow Food ini adalah Terra Madre atau Mother
Earth yang bertujuan untuk membina rangkaian bagi pengeluar makanan,
wakil-wakil dalam komuniti tempatan, ahli akademik serta para belia dalam
menghasilkan suatu sistem pengeluaran makanan yang bersih, sihat serta adil di
samping mengambil berat nilai-nilai persekitaran di atas muka bumi. Terra Madre
ini lebih aktif dalam menyokong pengeluaran kecil dan tempatan.

Apa aktiviti yang telah dijalankan melalui Terra Madre ini? Persidangan pertama bagi Terra Madre telah diadakan pada tahun 2004, bertempat di Turin, Itali. Persidangan ini telah disertai oleh 5,000 orang delegasi dari lebih 130 buah negara.

Acara ini kemudiannya telah diadakan setiap dua tahun sekali, pada musim luruh. Empat rangkaian utama yang bertanggungjawab menjalankan aktiviti melalui Terra Madre ini adalah komuniti makanan (food communities), tukang masak (cooks), universiti serta rangkaian belia (youth network). Peranan bagi empat rangkaian utama ini ialah:

Komuniti makanan ini terdiri daripada pelbagai individu dalam pelbagai
cabang dan profesion yang berkaitan dengan pengeluaran makanan, yang mana ia
boleh terdiri daripada tukang masak, petani, peladang dan nelayan. Peranannya
adalah untuk mengumpulkan pengetahuan serta pengalaman daripada pelbagai cabang
profesion ini bagi mempromosikan pendekatan baru dalam bidang gastronomi dan
pengeluaran makanan.

Para tukang masak dari seluruh dunia dikumpulkan melalui rangkaian ini bagi
mempersembahkan hasil masakan mereka dan setelah melalui perbincangan bersama
rangkaian komuniti makanan. Para tukang masak dan chef memperkasakan komuniti
makanan melalui sesi dialog dan kerjasama, dan menentang sebarang pengabaian
dalam nilai tradisi dan standard bagi sesuatu makanan.

Rangkaian universiti merupakan rangkaian yang memberi peluang buat ahli
akademik dari seluruh universiti di dunia untuk menjalankan kajianserta memberi
kesedaran untuk masyarakat tempatan mengenai penghasilan dan pengeluaran
makanan, serta aspek-aspek gastronomi.

Rangkaian ini telah dilancarkan pada tahun 2007, dan ia berperanan penting
dalam mempertahankan kebudayaan makanan. Inisiatif bagi rangkaian ini telah
dicetuskan oleh para pelajar di sebuah universiti di Amerika Syarikat, dan ia
kini disertai oleh para pelajar universiti, aktivis, tukang masak serta
pengeluar makanan muda.

Acara-acara Slow Food di seluruh dunia

Pergerakan Slow Food ini dengan sokongan daripada masyarakat tempatan dalam
sesebuah negara telah berjaya menganjurkan pelbagai acara dan program di
seluruh dunia. Antaranya ialah:

Impak Slow Food

Impak yang dibawa melalui pergerakan Slow Food ini sebenarnya boleh dilihat
dari banyak aspek. Pertamanya ialah melalui penghasilan dan pengeluaran bahan
makanan, yang mana Slow Food memotivasikan
para pengeluar makanan melalui moto baik (good),
bersih (clean) dan adil (fair). Berdasarkan aspek ini, ia mampu
merangsang para pengeluar makanan, termasuklah para petani untuk mengubah cara
penghasilan bahan makanan bagi pasaran.

Dari aspek perniagaan restoran pula, melalui
pergerakan Slow Food ini, ia memberi
lebih banyak peluang kepada pengusaha untuk memberi perhatian terhadap
penghasilan makanan tradisi berbanding makanan segera. Malah, ia juga memberi
kelebihan buat para chef dan tukang masak untuk menonjolkan kreativiti mereka
melalui proses penyediaan makanan.

Kesimpulan

Pergerakan Slow Food ini boleh dilihat sebagai suatu usaha dalam meningkatkan
kefahaman, mengangkat kembali nilai tradisi makanan tempatan serta memelihara seni
dalam gastronomi. Ia merupakan suatu rangkaian dan platform bagi semua penggiat
dalam bidang makanan, dan gastronomi untuk sama-sama berkumpul dan bekerjasama
demi penghasilan serta pengeluaran makanan yang lebih baik untuk generasi akan
datang.

RUJUKAN:

Hsu, Eric L. 2015.
“The Slow Food Movement and Time Shortage: Beyond the Dichotomy of Fast or
Slow.” Journal of Sociology 51 (3): 628–42.

Irving, John. 2016.
“Slow Food Pamphlet: Welcome to Our World.” Slow Food. Torino, Itali.
http://www.slowfood.com/about_us/img_sito/pdf/Companion08_ENG.pdf.

Simonetti, Luca. 2012.
“The Ideology of Slow Food.” Journal of European Studies 42 (2): 168–89.

Tencati, Antonio, and
Laszlo, Zsolnai. 2012. “Collaborative Enterprise and Sustainability: The Case
of Slow Food.” Journal of Business Ethics 110 (3): 345–54.


Konsep Olfactory Dining

Apakah yang dikatakan sebagai olfactory dining? Secara asasnya, olfactory dining ini merupakan suatu konsep yang digunakan pada masa kini oleh ramai pakar gastronomi dalam merangsang deria bau secara maksimum bagi memperkayakan pengalaman dalam menikmati sesuatu hidangan. Sebelum itu, marilah kita berkenalan dahulu dengan apa yang dipanggil sebagai olfaktori ini.

Deria bau inilah yang dipanggil sebagai olfaktori, di mana deria bau merupakan suatu deria kimia yang terdiri daripada ratusan saraf penerima bau, yang setiap satunya bergabung dengan sifat molekul yang tertentu. Molekul bau mempunyai pelbagai sifat yang boleh merangsang saraf penerima yang berpadanan.

Di dalam hidung manusia, terdapat suatu struktur yang dipanggil sebagai hujung saraf olfaktori yang terletak di kedua-dua belah hidung. Keajaiban struktur dalam hidung yang dicipta sedemikian rupa supaya udara sewaktu disedut akan melalui kawasan olfaktori ini secara maksimum yang membolehkan kita mencium bau sesuatu bahan. Di kawasan struktur itu, terdapat terlalu banyak reseptor sensori yang bertanggungjawab mengesan stimulasi bau.

Konsep olfactory dining

Ramai penyelidik dalam bidang gastronomi dan kulinari bersetuju bahawa deria bau adalah deria paling dominan dalam membantu seseorang individu untuk menikmati makanan serta memberikan persepsi keseronokan dalam sesuatu proses makan. Keadaan ini diperkuatkan oleh pelbagai penerangan dalam kajian sains makanan yang menyatakan bagaimana 75% hingga 95% daripada apa yang kita anggap sebagai rasa (taste) makanan yang datang daripada lidah, sebenarnya telah dicetuskan oleh reseptor deria bau (olfaktori) yang berada di dalam kawasan hidung. Ini menerangkan situasi di mana apabila seseorang itu menghadapi masalah pada hidungnya (seperti selsema, atau sinus), individu itu akan mempunyai masalah dalam menikmati rasa makanan yang dimakannya.

Kebanyakan penyelidik kontemporari dalam bidang sains makanan bersetuju bahawa deria olfaktori ini menyumbang kepada persepsi individu terhadap rasa makanan, malah ia turut berperanan penting dalam membina suatu anggapan yang positif terhadap sesuatu hidangan. Ini membawa kita kepada suatu konsep baru yang semakin banyak diperkenalkan pada masa kini, iaitu konsep olfactory dining. Konsep ini pada dasarnya adalah bertujuan untuk memberikan kepuasan dan keseronokan yang maksimum kepada individu dalam menjamah dan merasa makanan.

Salah satu tujuan utama di sebalik konsep olfactory dining ini adalah untuk ‘menangkap’ aroma daripada makanan yang dihidangkan agar kita dapat menikmatinya dengan lebih puas. Ini ditunjukkan melalui penggunaan cloche, iaitu penutup hidangan yang biasanya diperbuat daripada perak, yang digunakan untuk memelihara aroma makanan selepas ia selesai dimasak.

Cloche ini digunakan secara meluas di kebanyakan restoran tradisional Eropah. Selain daripada memelihara aroma, penggunaan cloche ini juga membantu untuk memberikan elemen kejutan kepada individu mengenai makanan yang bertutup itu. Meskipun ada dalam kalangan ahli gastronomi yang kurang bersetuju dengan penggunaan cloche ini kerana ia kurang memberikan kepuasan daripada sudut visual makanan, namun, ia sedikit sebanyak telah membantu dalam memberikan konsep olfactory dining kepada individu yang ingin menikmati makanan.

Kaedah inovatif dalam olfactory dining

Sebenarnya, selain daripada penggunaan penutup hidangan seperti cloche ini, konsep olfactory dining telah berinovasi dengan pelbagai kaedah baru diperkenalkan dalam merealisasikan pengalaman menikmati hidangan dengan kepuasan yang maksimum. Kaedah-kaedah ini termasuklah penggunaan peralatan serta inovasi yang dilakukan terhadap sesuatu hidangan makanan bagi menepati konsep olfactory dining. Berikut merupakan antara kaedah inovatif yang diperkenalkan bagi konsep olfactory dining:

1. Olfactory-enhanced plateware

Sebenarnya, sejak bertahun-tahun yang lalu, ramai pakar masakan dan chef  di seluruh dunia telah mula bereksperimentasi dengan penggunaan perkakasan (pinggan dan mangkuk) yang mempunyai bau dan aroma. Salah seorang chef yang terkenal dengan kaedah inovatif ini ialah chef Grant Achatz, iaitu pemilik restoran Alinea di Chicago, di mana di dalam salah satu hidangannya, beliau telah meletakkan satu mangkuk makanan di atas satu hidangan yang lebih besar saiznya yang mengandungi bunga hyacinth. Apa yang dilakukan seterusnya adalah pelayan akan menuangkan air panas ke atas bunga hyacinth tersebut bertujuan untuk membangkitkan aroma keseluruhan hidangan tersebut kepada para pelanggan mereka.

Contoh lain bagi kaedah kreatif yang dilakukan oleh Chef Achatz ini adalah dengan mencipta sendiri perkakasan yang berbau wangi bagi hidangan yang mereka sajikan. Apa yang mereka lakukan ialah dengan menggunakan sebuah bantal yang berisi udara berbau wangi (haruman lavender), dan sebuah mangkuk atau pinggan berisi makanan akan diletakkan di atas bantal tersebut. Sebaik sahaja para pelanggan mula untuk menjamah hidangan mereka, bantal itu secara perlahan-lahan akan membebaskan udara segar yang berbau wangi dan membangkitkan suatu suasana yang menyenangkan.

Kaedah-kaedah yang dilakukan oleh Chef Achatz ini bukan sahaja ingin merealisasikan pengalaman menikmati hidangan dengan cara yang unik, malah ia turut membantu dalam merangsang kembali memori dan kenangan para pelanggannya. Dengan cara ini ia akan memudahkan mereka melalui suatu proses makan yang lebih dramatik.

2. ‘Smoking’ cloche

Seorang lagi chef, iaitu Jozef Youssef, telah memperkenalkan konsep Synaesthesia di restoran miliknya, sebagai salah satu kaedah dalam memperkayakan pengalaman menikmati hidangan. Konsep Synaesthesia ini menggunakan sejenis beg plastik jernih yang mengembang dan berisi asap bagi menutupi makanan yang dihidangkan. Chef yang bertugas akan muncul daripada dapur, dan secara dramatik akan memotong beg plastik berkenaan menggunakan pisau bagi membebaskan kepulan asap beraroma bagi membangkitkan selera para pelanggannya. Kaedah ini bukan sahaja bertujuan untuk membangkitkan aroma, malah untuk memelihara bau makanan tersebut selepas ia dimasak.

3. Dry ice diffusion

Ini merupakan antara kaedah inovatif yang dilakukan terhadap hidangan makanan itu sendiri bagi menepati konsep olfactory dining. Kaedah ini menggunakan ais kering bagi mencipta suatu kesan kepulan asap beraroma yang muncul daripada makanan tersebut dan kaedah ini turut diperkenalkan oleh Chef Grant Achatz.

Kaedah ini bukan sahaja merangsang deria bau, malah ia juga menarik perhatian melalui visual yang unik dengan kepulan asap daripada ais kering tersebut. Salah sebuah restoran yang sering menggunakan kaedah ini dalam menarik perhatian pelanggan mereka ialah The Fat Duck, di mana restoran ini menggunakan dry ice diffusion secara efektif untuk hidangannya. Chef Jozef Youssef pula telah menggunakan gabungan antara dimethyl sulphide dan ais kering bagi mencipta kembali aroma udara laut, sewaktu menyediakan hidangan makanan lautnya.

Kesimpulan

Konsep olfactory dining ini merupakan antara konsep hidangan masa kini yang menjadi pilihan para chef moden, serta pakar kulinari di seluruh dunia. Tujuan utamanya adalah untuk mencipta suatu pengalaman baru dalam menikmati hidangan, serta membangkitkan kenangan dan memori terhadap makanan yang dijamah itu. Berdasarkan populariti konsep olfactory dining yang semakin meningkat dalam industri makanan dan minuman ini, adalah diharapkan agar konsep ini turut memberi perhatian terhadap penyediaan makanan yang boleh mempromosikan gaya hidup sihat melalui kepelbagaian dalam hidangan sayur-sayura, buah-buahan dan kekacang. Sekaligus ia dapat turut mendidik masyarakat dalam memilih makanan dan diet yang lebih seimbang bagi hidangan seharian mereka.

Rujukan

Mccrickerd, K., & Forde, C. G. (2016). Sensory influences on food intake control : moving beyond palatability*. Obesity Reviews, 17, 18–29.

Spence, C. (2017). Enhancing the experience of food and drink via neuroscience-inspired olfactory design. The Senses and Society, 12(2), 209–221.

Spence, C., & Youssef, J. (2015). Olfactory dining: designing for the dominant sense. Flavour, 4(1), 32.


Misteri Machu Picchu Yang Menghantui Dunia

Machu Picchu merupakan tapak sejarah kota paling terkenal dalam tamadun Inca di Amerika Selatan. Machu Picchu bermaksud ‘Gunung Tua’ dalam bahasa Quechua. Kompleks kota atau citadel ini terletak jauh di banjaran pergunungan Andes setinggi 2,430 meter (7,972 kaki) dari paras laut, di mana ia sering dirujuk sebagai bandar Inca yang hilang.

Hari ini kota purba Inca dah tak hilang, kerana lebih satu juta pelancong telah melawat Machu Picchu pada tahun 2018 ( sebelum pandemic) di mana tempat ini menjadi destinasi pelancongan popular dan telah dinobatkan sebagai salah satu tempat ‘7 wonders of the world ‘ pada tahun 2007.

Penemuan Manchu Piccu

Runtuhan binaan Machu Picchu ditemui semula pada 24 Julai 1911 oleh penjelajah Amerika Syarikat bersama ahli arkeologi bernama Hiram Bingham selepas kota itu terbengkalai selama 400 tahun. Walaupun mereka mengambil kredit sebagai orang terawal yang menemui tapak arkeologi terbesar itu pada abad ke-20, tapi sebenarnya penduduk tempatan yang membawa mereka ke sana. Sebelum kedatangan ahli arkeologi dari Amerika Syarikat, tapak tersebut dijadikan sebagai kebun oleh penduduk kampung.

Ahli arkeologi yang menyertai penjelajahan itu antaranya ialah Bingham, di mana beliau merupakan orang pertama yang menjalankan penggalian di tapak Machu Picchu. Hasil daripada itu membawa kepada banyak pendedahan maklumat yang belum pernah diketahui umum sebelum ini.

Walaupun ia ditemui lebih 100 tahun yang lalu, ia masih menjadi topik kontroversi di atas pentas akademik, ahli arkeologi dan ahli sejarah sering berpolemik tentang asal-usulnya. Penemuan itu tidak putus-putus diisi dengan kajian dan siri penggalian baharu.

Laluan lama Inca yang menghubungkan antara pergunungan ke pusat Machu Picchu itu bagaimana pun ahli arkeologi percaya bahawa tapak itu dibina sekitar abad ke-14 oleh Raja Pachacuti. Beliau meninggalkan bandar itu selepas ketibaan Sepanyol.

Walau bagaimanapun, legenda penduduk tempatan menceritakan bahawa Machu Picchu adalah tempat suci yang dibina jauh lebih awal sebelum abad ke-14 M. Maka persoalan tadi jadi semakin rumit, kenapa ia dibina dan siapa yang mula membinanya?

Penemuan Arkeologi Terhebat Abad Ke-20

Machu Picchu ialah sebuah kompleks bandar yang terdiri daripada lebih 200 bangunan. Ini termasuk rumah ibadat, rumah dan mezbah (struktur seperti meja/binaan yang dianggap suci untuk dipersembahkan korban kepada tuhan) dimana kebanyakkan diperbuat daripada batu granit kelabu dari puncak gunung.

Setakat ini belum ada bukti bahawa kota Inca terdapat sebarang tembok berkubu, bermakna ia bukanlah sebuah kota berkubu. Kebanyakan bongkah berbatu mempunyai berat lebih daripada 50 tan, sekali gus ia menimbulkan rasa tidak percaya macam mana orang Inca purba dapat membina bangunan sedemikian.

Ahli arkeologi mengusulkan satu hipotesis bagi  menjawab persoalan mengapa Machu Picchu dibina. Salah satu point utamanya ialah ia diwujudkan sebagai balai cerap angkasa. Sebuah binaan batu di bahagian tertinggi tapak itu yang dikenali sebagai batu Intihuatana, ia digunakan sebagai petunjuk atau pemerhatian bagi peristiwa dua ekuinok dalam takwim suria.

Legenda sihir tempatan merujuk batu ini sebagai pintu masuk ke alam roh, orang yang menyentuh batu itu dengan dahinya akan membuka hijab penglihatan kepada alam roh.

Selain itu, Bangunan utama lain di dalam bandar Machu Picchu ialah Kuil Bulan, Kuil Matahari, dan bangunan lain. Malangnya, tiada petunjuk bertulis atau ukiran di Machu Picchu yang membuktikan bahawa ini adalah satu-satunya tujuan tapak itu dibina.

Mencari Maklumat Baharu

Kembali pada tahun 2011, Sepasukan ahli arkeologi bersama dengan Jurutera dari Perancis semasa dalam lawatan mereka ke Manchu Picchu, apabila strutur bangunan diteliti dengan lebih terperinci mereka memutuskan untuk meminta kebenaran daripada Kementerian Kebudayaan untuk menjalankan tinjauan geofizik menggunakan kaedah elektromagnet.

Penyelidikan ini bukan satu-satunya kerja ‘mengejutkan’ yang pernah berlaku. Satu kajian yang dijalankan oleh ahli arkeologi Yale Richard Burger, dan diterbitkan dalam jurnal Antiquity pada tahun 2021, menggunakan pentarikhan radiokarbon canggih pada rangka-tulang manusia dari zaman Machu Picchu (kaedah spektrometri jisim pemecut/AMS) bagi menyimpulkan bahawa tapak itu sekurang-kurangnya 20 tahun lebih tua daripada dapatan mainstream yang diperoleh sebelum ini.

Garis masa yang ditetapkan adalah berdasarkan akaun/catatan yang ditulis oleh penakluk Sepanyol. Berita baik untuk kes ini, bukti baharu nampaknya Raja Pachacuti sebenarnya sudah  terkenal lebih awal daripada yang difikirkan sebelum ini.

Kecanggihan teknologi zaman moden seperti laser dan dron membolehkan ahli arkeologi membuat penemuan baharu dengan lebih banyak. Misalnya pada tahun 2022, Jurnal Sains Arkeologi menerbitkan maklumat penyelidikan berkenaan sebuah tapak upacara yang dijumpai di luar Machu Picchu. Pertama kali ditemui pada tahun 1941, teknologi baharu ini telah membantu ahli arkeologi dari Pusat Kajian Andes Universiti Warsaw menemui runtuhan yang masih tersembunyi di dalam hutan berdekatan.

Penyelidikan baharu ini telah membantu pasukan memahami fungsi tempat mandi dan binaan saluran air ini dan cara ia digunakan oleh tamadun Inca. Lebih daripada satu abad selepas penerokaan arkeologi bermula di Machu Picchu, akhirnya misteri kerajaan Inca dapat dirungkai melalui bantuan kecanggihan teknologi, sehingga kini masih banyak maklumat ‘rahsia’ Manchu Piccu didedahkan kepada umum.


Geopolitik Dan Diplomasi Kesultanan Melayu Melaka

Kesultanan Melayu Melaka memiliki pemerintah yang bijak dan berhikmah dalam mempertaruhkan hubungan diplomatik dengan kerajaan-kerajaan lain, terutamanya dengan jiran-jiran.

Dengan Siam misalnya, sekalipun Melaka enggan sembah tunduk kepada Siam, berp3rang dua tiga kali dan setiap kali itu Siam tetap tak berjaya mengalahkan Melaka, baik guna jalan darat melalui Pahang atau guna jalan laut, Melaka tidaklah berpatah arang berkerat rotan dengan Siam ketika itu.

Sultan Mansur Shah sendiri pernah dicatatkan di dalam Sejarah Melayu menitahkan supaya utusan baginda Tun Telanai dan Menteri Jana Putera bersama 20 kapal ke Siam membawa surat dengan mesej jelas;

“Siam tidak disembah (Melaka) namun tidak pula (Siam) di salam malah jauh sekali (Melaka) cuba berkasih sayang dengan Siam”.

Di Siam, usai mempersembahkan surat baginda Sultan Mansur Shah kepada Raja Bubunnya di Siam, Raja Siam itu amat mengagumi isi surat tersebut. Malah Tun Telanai dan Menteri Jana Putera mempersembahkan kepada baginda Raja Siam akan kekuatan dan kekuasaan Melaka melalui seorang hulubalang berkaki untut namun kebal dan handal bermain lembing.

Dengan demonstrasi atau “show of force” tersebut, Raja Siam memohon bantuan Tun Telanai bersama gerombolan Melaka yang dibawanya bersama turut diminta membantu Siam memerangi sebuah negeri yang memberontak dan enggan tunduk kepada Siam.

“The Siamese Wars with Malacca During the Reign of Muzaffar Shah” tulisan G. E. Marrison ada menyatakan bahawa di dalam Pongsawadan Loang Prasoet, (“Sejarah Melayu” versi Siam yang ditulis ketika pentadbiran kerajaan Ayutthaya sekitar 1681) negeri yang degil itu ialah Muang Lisobthin pada 1457 manakala di dalam Sejarah Melayu versi Shellabear ditulis Melaka membantu Siam melawan Chiangmai pada 1460.

Tun Telanai kemudiannya dikurniakan seorang isteri, sebagai hadiah oleh Siam sebelum pulang bersama khabar kejayaan membantu Siam dalam p3rang dan memperbaiki hubungannya dengan Melaka.

Moralnya, dalam mempertaruhkan hubungan diplomatik ni ia macam main layang-layang. Ada masanya tengok angin, lepaskan tali dulu kemudian ada masanya kena tarik balik tali, pintal talinya biar layang-layang kembali dekat dengan kita. Apa yang penting jangan layang-layang ini putus talinya.

Setidaknya begitulah Melaka melawan dan menghindarkan Siam. Melaka berbuat demikian sekalipun tahu Kerajaan Ming mengiktiraf kedaulatan kerajaan Melaka dan sultan-sultan Melaka, namun tidak mahu terus berkonflik dan berkeras dengan kerajaan lain.

Ini baru contoh hubungan antarabangsa Kerajaan Melayu dengan Siam. Belum dengan Majapahit, dengan Cina, dengan India, dengan Rum (Uthmaniyyah) lagi.

Layang-layang ni kalau angin kuat lagi kita tarik dan lawan, nescaya akan putus talinya.

Seni dan kemahiran diplomasi Raja-Raja Melayu dahulu, bukan calang-calang. Kalau kita tak ambil iktibar dan pelajaran dan terapkan nilai-nilai macam ni dalam hubungan dua hala Malaysia dengan kerajaan-kerajaan asing, rugilah.